"Lubaki lainotsua" - Maddi Sara Goikoetxea Juanena - EHAZE\nAntzezlana: Lubaki lainotsua. Ideia eta zuzendaritza: Atx Teatroa. Kanpo begirada: Atx Teatroa. Antzezleak: Javier Barandiaran, Maren Basterretxea eta Miriam K. Martxante. Eguna: Azaroaren 25a. Lekua: Donostiako Antzoki Zaharra.\nMetafora handia da Lubaki lainotsua, non dena izan daitekeen metafora, edo dena dago metaforaren zerbitzura: Lubakia, lainoa, gizona, gerra, postaria, hilotza. Mundu oniriko batera eramaten gaitu antzezlanak: horregatik lainotsu, geldo, fantasmagoriko edo denborarik gabekoa. Errealitatea eta ilusioa, norberaren eta kanpoko mundua… nahastu egiten dira. Izan ere, politikotik duen beste eduki dezake pertsonaletik istorio honek.\nGudan dago gerlaria, lubakian, aspaldian sendo hartu zuen erabaki batengatik, bizitza goitik behera aldatu eta guztiz konprometitzera eraman zuen apustu bat, nolabait izaera bat eta zentzu bat eman diona… noraezean norabide bat. Baina denbora pasa ahala, testuingurua aldatu denez, zalantzan jartzen da jarrera berari eusteak zentzurik ote duen. Berdin-berdin jarraitzen du, ordea, gerlariak, goizero ordu berean esnatu eta errutina bera errepikatzen: kasete batean grabatuta dauzkan gerra-hotsak erreproduzitu eta kung-fu ariketak eginez, beti prest, etsaiari beti so, edozein momentutan eraso egin edo defendatzeko. Zenbateraino aldatzen da, ordea, testuingurua? Noiz bukatzen gerla, noiz desagertzen/desegiten etsaia? Aurki genezake gertaera objektiborik hori ziurtatzeko? Mezu igorlea da postaria, gaztea, energia berritzailea edo eraldatzailea dakarrena, eta auzitan jarriko ditu zaharkituta dauden balioak, eta kasu honetan, gerlaria bera:\n“Gerra aspaldi bukatu zen, edo ez da sekula bukatuko. Baina ez du inporta” -dio.\nIzan ere, ez dago gerrarik etsairik gabe. Eta zerk sortzen, elikatzen ditu etsaiak? Beldurrak. Beldurra guztiz presente dago istorio osoan zehar, esan genezake protagonistaren motor nagusiena dela, eta hala ere, ikusezina da, zeharkakoa… beharbada hori da antzezlan batean gerta litekeen gauzarik interesgarriena: publikoari zuzenean irudiz, pertsonaiaz edo objektuz errepresentatzen ez dena sentiaraztea.\nPostariak gerlaria konbentzitu nahi du lubakia abandonatu eta iragana lurperatzeko. Baina hain da handia gerlariaren beldurra, hain handia doluen zama, ezen ezin duen bere burua babestea ez den beste ezertaz pentsatu, armarria sendotzeaz eta erasoa ekiditeaz baizik. Zenbatetan oldartu ote gara, zaurgarri agertu beharrean? Horrela handitzen doa bortizkeriaren bola, geroz eta gehiago korapilatzen, aurrean duen guztia suntsitzen duen urakana bezala. Eta, ordurako, desitxuratu egiten da edo nahasgarri bihurtzen gerlariak defendatzen duen hori.\nHalere, dramaturgiak epai moralik egitetik urrun, edo pertsonaia batzuk “anker” eta beste batzuk “on” islatu beharrean, sarri zuri-beltzean agertzen zaigun errealitatearen grisak adieraztea du helburu, edo, hori da, behintzat, nire interpretazioa.\nAntzezlanaren amaierarako, nahiko argi gelditzen zait euskal gatazkan oinarritutako kontakizuna dela, baina taularatu duten gatazkari kutsu unibertsala hartzen diot, are gehiago, arketipikoa, hasieran aipatzen nuen moduan, gizakion barne eta kanpoko gatazka errepresentatzen dituelako: barne lubakiak, barneko gerrak, batzuetan norbere buruan baino ez dauden etsaiak, zaharkituta dauden baina egunero geure buruari errepikatzen dizkiogun eta gure jarrera baldintzatzen duten diskurtso horiek…\nGai sakonetan tonu serioz aritu banaiz ere, antzezleek umorez egiten dute, fikzioak ematen dien jokoa baliatuz, interpretazio ez-errealista batetik, arintasunez. Eta hori, gure herriko gatazka unibertsalizatzeaz gainera, biziki eskertzekoa da.


Eta ondoren. Hasieran, ezin nuen muskuilurik jan: praktiketan jardun nuen laborategian gonadak erauzten nizkien. Geroago, xerrak jateari utzi nion: tesi garaiko laborategian muskulu-biopsiak aztertu nituen. Ondoren, arraina ere baztertu nuen: atzerrian egindako egonaldi batean zebra- arrainekin egin nuen lan. Duela gutxi “postdoc”bat eskaini zidaten tomateen karotenoak aztertzeko. Ezezkoa eman nuen... Ez dut kasualitateetan sinisten.\nMargotu... Marraztu nahi nuke zure sorbaldaren angelu zuzena kartaboi eta eskuairaz, eta lepotik besora doakizun maldan behera irristaka jaitsiz zure gorputzean bakarrik topatu dudan hezur misteriotsu hori arakatu, azalaren gainetik laztanduz azalaren azpian ezkutatzen dena. Nire eskuahurra zure garezurrean ahokatu, ileen artetik hatz bakoitzak bere bidea egiten duelarik, eskua kentzean desagertuko diren bidezidorrak marraztuz. Zure zilborrean konpasa kokatu, eta zirkulu txiki bat marraztuko nuke, ondoren pittin bat handiagoa den beste bat, eta beste bat, aldiro diametroa handituz, zure erdigunea den zulo ñimiñoa nire ituaren jomuga bihurtzeko. Eta jolasaren jolasaz, zure ipurdi magala igo eta harago doan haranean zehar oin puntetaraino iritsi, eta koloretako arkatzen laguntzaz, azazkal bakoitza kolore batez margotu, halaxe sortuz, ezkerreko behatz txikitik eskuineko behatz txikiraino, nire bihotzean lehertzen den ortzadarra.\nDonostia (1985). Biologian\ndoktorea, ikerlaria ofizioz eta


Beldur zentzugabe eta kontrolaezina gaindi daiteke\n1 otsaila de 2000\nAngustia flotatzaileak eta fobia erreakzioak\nZentzuzko beldur bat fobia bihur liteke ikaskuntzaren edo kulturaren eta gizartearen eraginez. Arratoi edo sugeenganako fobia, adibidez, badirudi belaunaldiz belaunaldi transmititzen dela. Zenbait fobia ezarri egiten da pertsona helduarengan, txikitan gurasoek edo lagunek ia arriskurik gabeko egoeren aurrean beldurtu zutelako. Angustiaren adierazpen landua izaten dira fobiak. Badira “angustia flotatzaileak” ere; beldurra jitoan egoten da eta hainbat egoera eta baldintzaren aurrean nolabaiteko beldurra sentitzen da. Fobia erreakzioetan estimulu jakin baten aurrean baino ez da fobia iratzartzen. Egia esan, “fobiaren eragilea” angustia latentearen agerpena baino ez da. Gizakiak aitzakia hori behar du bere angustia kanporatzeko. Horrela, bada, fobien atzean ere -ametsen kasuan bezala- ageriko zentzua eta esanahi latentea izaten dira. Erreakzioa proportziorik gabea izaten da beti azaleko eragilearekin konparatuz gero, baina ezkutuko arrazoia zein den jakiten denean, argi geratzen da bazela angustiatzeko arrazoirik. Fobietan ere, psikologiako gainerako gaietan bezala, hainbat interpretazio izaten da fobia eragiten duen zergatiaz eta horiek konpontzeko metodo terapeutikoez. Psikologo konduktistentzat sintomak eta jokaera ikasiak baino ez dira fobiak. Psikoanalistek, berriz, fobia icebergaren punta baino ez dela esaten dute, arazo sakonago eta inkontzienteago baten ageriko zatia. Teoria horiek gora-behera, fobia duenak berekin ditu beti angustia eta sufrimendua ere.\nInteresgarriagoa da fobiak eragiten dituzten egoera motak aztertzea ezagutzen diren fobia mota kontaezinak deskribatzea baino. Fobia espaziala izaten da ohikoena eta bi era kontrajarritan agertu ohi da: irteteko beldurra edo kaleek eragindako angustia, hau da, gune irekietara irteteko beldurra (agorafobia). Eta bigarrenik, alderantzizkoa: leku itxiei beldurra izatea (klaustrofobia). Klaustrofobiarik ohikoena igogailuetan, bulegoetan, jatetxeetan, elizan edo tuneletan harrapaturik geratzeko beldurra izaten da. Beldur hori duenak ekidin egiten ditu lekuok, baina horietakoren batean sartu beharra baldin badu, irteera eta larrialdiko irteera-bideak bilatuko ditu sartu orduko. Lekuari buruzko fobietan hainbat aldagai izaten da: Bertigo fobikoa edo mendiak eragindako beldurra, igogailuetakoa edo solairu altuetakoa. Iluntasunari beldurra izatea, iluna mehatxuzko lekutzat hartzen delako, autobusean, hegazkinean, trenean edo autoan bidaiak egiteko beldurra. Jendetzaren aurreko beldurra eta, horren barruan, jendearen aurrean hitz egin edo agertzeko beldurra.\nBeste fobia mota gizarte ingurunearekin dago erlazionaturik. Kasu honetan, hurkoarekin edo animaliekin banaka edo taldean harremanak izateak eragiten du beldur ikaragarria. Kategoria horretan sartzen dira lotsaz gorritzeko fobia, zenbait pertsonari aurpegira begiratzekoa, besteren aurrean idazteko fobia (“eskribauaren sindromea” izenez ezagutzen dena, bezeroen aurrean agiriak betetzen dituzten funtzionarioek jasaten dutena). Edo kutsatzeko beldurra, gizartetik isolatzeko edo egunean zehar behin eta berriz eskuak garbitzeko ohituraren bidez agertzen dena; edo barandak edo heldulekuak ukitzeko, komun publikoak erabiltzeko, taberna edo jatetxeetan sartzeko beldurra, hori guztia pertsona gaixoen edo gauza kutsagarrien germenak harrapatzeko beldurrak eraginda. Animalia handienganako fobiak ere izaten dira, txakurrenganako fobia esaterako, edo animalia txikiek eragindakoak, intsektu, armiarma, sagu eta antzekoena.\nFobiak dituztenek zer egiten duten\nEguneroko bizitzan bi jokaera mota erakusten dituzte: egoerak ekiditea eta beren burua lasaitzea. Lehenengoan, pertsonak saihestu egiten ditu fobia eragiten dioten egoerak eta horren eraginez, ihes egiteko hainbat modu erakusten du, sentitzen duen angustiaren arabera. Zenbaitek ez du etxetik irten ere egiten, kalea edo beldur izugarri hori eragiten dioten egoera nahiz pertsonekin topo egin beharrik ez izateko. Beste zenbaitek, berriz, aurrez erabakitako ibilbideak erabiltzen ditu beti: beti autobus linea bera hartu edo zenbait garraio bide, auzo edo eginkizun albora lagatzen dituzte. Beste batzuek “aurrera ihes” egiten dute, arazoa konpontzeko erabaki desesperatuak hartuz, baina nekez lortzen dute ezer konpontzerik. Joera lasaigarriarekin, berriz, beren burua lasaitu eta fobia gainditzea lortu nahi izaten da. Egoerak jasaten lagunduko dieten lagunak bilatzen dituzte edo “objektu salbatzaileak” aukeratzen dituzte, talismanak, kutunak eta maskotak. Pertsonak badaki ez dagoela inolako erlaziorik “objektu salbatzailearen” eta harengandik espero duen babes edo zortearen artean, baina lasaiago sentitzen da hura erabilita. Leku seguruetara ere jotzen da, norbere etxera, edo bertako leku jakin batera. Adituek luzaroan aztertu dute izaera fobikorik edo fobiak jasateko predisposiziorik ba ote dagoen. Gutxienez badakigu bi jokaera pertsonal mota daudela, fobien agerpenarekin harremana dutenak: etengabeko alerta egoera (mundua arriskuz eta mehatxuz beterik dagoela sumatzen du fobia jasaten duenak eta, beraz, adi egon eta defentsarako jarreran izaten da etengabe); eta bestetik, ihesa, inhibiziora eramaten duen jarrera pasiboaren bidez, edo “aurrera ihes” egiteko planteamendu aktiboen bitartez, portaera oldarkorretan babestuta, edo beti lanpetuta egonez, modu konpultsioz aktibitatean ezkutatuta.\nFobiak senda daitezke\nFobia guztiek dute tratamendua, intentsitatearen eta gizakiak dituen konplikazio psikopatologikoen arabera modu batekoa edo bestekoa izan arren. Fobia txikiei norberak bakarrik egin diezaieke aurre, baina zenbait baldintza bete behar da:\nSendatu nahi izatea. Sendatzeko prest izatea. Zenbaitek, egoerei aurre egin beharrik ez izateko erabiltzen du fobia eta ez du fobia gainditzeko borondate errealik, konpromiso pertsonalik erakusten.\nEntrenamendua hasteko egun bat finkatu.\nBehar den denbora eta gogoetarekin, gainditu beharreko egoeren zerrenda osatu. Eta hartu beharreko neurriak norberak erabaki.\nNorbere burua egoera fobikoari aurre egiten irudikatu.\nFobia eragiten diguten egoerei poliki-poliki aurre egin behar diegula jabetu.\nLorpenak baloratu, txikiak izan arren, eta helburuak lortzeko lanari gogotik ekin. Eta lortuaz doazen heinean, lan gogor hori dagokion moduan saritu.\nFobiak konplikatuagoak direnean, profesional gaituen esku jartzea komeni izaten da. Orduan hiru tratamendu mota izaten dira, batera erabiltzekoak batzuetan:\nBotiken bidez, izu-ikara krisi akutuak bizi direnean bereziki.\nJokamolde tratamenduen bidez; desentikortze sistematikoaren bitartez, erlaxaziorako metodoak erabiliz (sofrologiak ongi funtzionatu ohi du), fobia sorrarazten dion egoeraren aurrean jartzen da pertsona, erabat gainditzea lortu arte.\nHegazkin konpainiek metodo horixe erabiltzen dute bezeroei hegan egiteko fobia gainditzen laguntzeko.\nPsikoterapiaren bitartez, angustia fobikoa eragiten duten mekanismoetan sakondu eta horrela fobia sendatzea lortzen da.\n"Erretzeari uztea osasuna eta bizitza kalitatea irabaztea da"\nElikagarriak, kaloria ugarikoak\nPrestatzeko errazak baina kalitate kaskarreko haragiz osatuak, gehientsuak\nAho itxian ez da pozoirik sartzen\nInozoena ere azkenean argi\nIa ezagutzen ez den kutsadura\nKlabeetako bat, elikabide orekatua\nHezigabeak ote gara?\nEtxetik mugitzeke eta denborari zukua aterata\nBaten bat hobetu beharra badago ere, gehientsuak ongi daude


3. Metodologia | Iker Legarreta\nUnibertsitateko lanak argitaratzeko webgunea\n← 2. Hizkuntzen ukipena\n4. Hizkuntza plangintza eta euskarari eginiko plangintzak →\nAtal honetan Euskararen aldaerak irakasgaiari dagokion 3. gaiko glosategia landuko dut.\nMetodologia: Zerbait egitean edo arazo bat ebaztean erabiltzen diren prozedura, teknika edo saiakuntzak; prozedura jakin bat edo prozeduren multzoa.\nMetodologia (soziolinguistika): Soziolinguistikako ikerlanek materialak batzea, material horrek aztertzea eta ondorioak ateratzea eskatzen dute, hurrenez hurren. Eskema honakoa da:\n1. Lana aukeratu eta lanaren hipotesiak:Atal honetan finkatu behar da zer aztertuko den, non burutuko den lana, hiri txikia edo handia, komunitate bat edo gehiago eta hauen ezaugarriak finkatu, hizkuntza-aldagaiak hautatu…\n2. Lekukoen hautaketa: atal honetan laginketarako funtsezkoak diren ezaugarriak jaso behar dira: lekukoen adina, sexua, hezkuntza, giza-maila, jaiotze lekua, etnia…\n– Laginketa: Laginak biltzea, hartzea, jasotzeko prozesuari deitzen zaio.\n– Ausazko laginketa: Populazio batetik zoriz ateratako lagina. Hots, aztertzaileak azpitalde bakoitza osatzen du ausazko hautaketaz.\n– Nahitako laginketa: Estratuen banaketa proportzionala aukeratzen duen laginketa. Are gehiago, giza-kategoriak eta ikerketan nahi diren hiztunen profilak eta zenbakiak finkatzen dira.\n3. Emaitzen bilketa: Atal honetan ez dago batasun metodologikorik, metodologia bat baino gehiago erabil daitekeelarik, baina funtsean denek bide berdintsua jarraitzen dute. Kasu guztietan grabaketak egin behar dira.\n– Polimorfismoa: hitz batek, bere egitura morfologikoaren barnean konbinazio ezberdinak izanik, adierazteko era ezberdinak izatea.\n4. Emaitzen analisia: bi analisi mota bereizten dira atal honetan:\n– Analisi kuantitatiboa: Jasotako informazio guzti horretatik zatiak egitea eta fenomenoa identifikatzea.\n– Analisi kualitatiboa: Zati osoa identifikatutakoan elementuak jasotzea, bakoitzaren kantitatea zein den ondo ezagutuz.\nMetodologia (dialektologia): hona hemen dialektologiak jarraitzen duen metodologiaren eskema nagusia:\n– Zuzena: deixia eta argazkien bidez ematen dena.\n– Zeharkakoa: beste galderaren edo hizkuntzaren bitartez ematen dena.\n– Naming: erantzuna bakarra, asmakizun moduko galderen bitartez jasotzeko.\n– Talking: asmakizun itxuraz, erantzun anitza.\n– Reverse: hitz bat jaso nahi denean, baina luze eginez gai bati buruz.\n– Completing: informatzaileak bete behar duen hutsunea.\n– Converting: aurrekoaren gauza bera, baina erantzun taldeekin.\nHelburu eta dialektologia motaren arabera, lekuko bat edo beste hautatu.\nLanaren arabera, lekuak ongi aukeratu, mugak zaindu…\n– Lan monografikoa: leku edo lurralde jakin batera mugaturiko lana.\n– Geografia linguistikoa: 1go gaian aipatuta\n– Geolinguistika: 1go gaian aipatua\n– Transkibaketa: Hizkuntza baten elementuak, hotsak nahiz zeinuak (jatorrizko idazkera zeinahi dela ere), letrazko edo zeinu fonetikozko beste sistema idatzi batez adieraztea.\n– Kartografiaketa: Mapak lantzeko, marrazteko eta argitaratzeko erabiltzen diren azterketa eta eragiketa zientifiko, artistiko eta teknikoen multzoa, ematen diren hizkuntza fenomenoak mapetan kokatuz.\n– Datuen prozesaketa: datu baseak sortu, estadistika aplikatu: ACCES, SPSS)\n– Datuen analisia\n– Emaitzen aurkezpena (automatizazioa)\nRosa Miren Pagolaren apunteak (Euskararen aldaerak irakasgaiko irakaslea)\nPosted by Iker Legarreta on abendua 30, 2011 in Metodologia\nLaburpen hitzak: Analisi kualitatiboa, Analisi kuantitatiboa, Ausazkoa, Completing, Converting, Datuen prozesaketa, Kartografiaketa, Laginketa, Lan monografiakoa, Metodologia, Nahitakoa, Naming, Reverse, Talking, Transkribaketa\n4. Hizkuntza plangintza eta euskarari eginiko plangintzak\n2. Hizkuntzen ukipena\n1.3 Hizkuntza jarrerak\n1.2. Hizkuntzaren bariazioa\nHizkuntza plangintza eta euskarari eginiko plangintzak\nSoziolinguistika eta dialektologia


Andoaingo Poperoak: SANTA KRUTZAK\nNabari da oso maitatuak ditugun maiatza hasierako egunak iristear daudela. Denek dute zeresana santakrutzen inguruan. Nik kontu batzuk dakarzkizuet, batez ere izan naizen bi bileratan komentatu dena zabaldu nahiean:\nLehen egunean, pregoia 23:00tan da eta ondorengoa egiteko asmoa dago. Pregoi aurretik, espigoiean bildu bokadilo batzuekin edo afaltzeko asmotan. Ondoren, denek batera pregoiaz gozatu eta txaranga baten laguntzaz txoznatara kalejira egin hauen irekiera egiteko. (Irekierarena detaile batzuk zintzilik ditu, baina irekita egongo dira).\nBigarren kontua zera izango litzateke, bakaria kuadrilek antolatua izanik, mesedez dena garbi mantentzen saiatze eta amaieran denon artean dena jasotzea eskatzen da.\nAzkenik kuadrilek blusa egunero jantzita eramatea proposatzen da, eta ez kuadrilen egunean bakarrik. Guk urte batzuk daramatzagu hori egiten beste kuadrila batzuekin batera, baina oraindik ere giro politagoa sortuko litzateke denok berdin egingo bagenu.\nHau esanda, pregoira agertzea animatzen zaituztegu apirilaren 30ean, honela aurtengo Santakrutz motz hauek hasieratik topera bizitzeko. Blusa jantzita azaldu noski.\nBeste puntu batera pasako naiz. Hau poperoentzako gonbidapena da. Alain, Iurgi, Eneko eta ni (Ami) (Txubel atxantau) erreka jaitsiera egiteko berotu gara. proiektura gehitu nahi duen orok badaki zer egin, segapotoa (mobila) hartu eta deitxo batzuk egin gauzak nola egingo ditugun galdetu eta parte hartzeko.


Associació Alt Empordà Turisme - Ikustekoak - Ciudades greco-romanas\nEstás en: Associació Alt Empordà Turisme > Ikustekoak > Ciudades greco-romanas\nBoadellako urtegia Natur parkea: Aiguamolls de l'Empordà Cap de Creuseko natur parkea La Albera ingurune naturala\nVilabertrango Santa Maria Sant Pere de rodeseko Sant Quirze de Colerako Sant Miquel de Fluvià\nRequesens gaztelua Castillo de Sant Ferran Selva de Mar - eko gotorlekuak Sant Llorenç de la Muga\nEmpúrieseko aztarnak Empordà surrealista\nSalvador Dalí Museo Etxea\nMuseu Dali Teatroa Megalítico\nBarruti harresitua, garai eta okupazio desberdinetako aztarnak biltzen dituena; besteak beste penintsulan dauden bi asentamendu grekoetatik bat, hiribildu erromatar bat, eliz erromanikoa eta Erdi Aroko hiri bat. Edertasun eta interes handiko lekua da. 1961ean Multzo Historiko-artistiko Nazionala izendatu zuten. Rhode etorbidea, z/g\nErrepidez: N-IItik C-260a hartu Roseseko norabidean. Ciutadela udalerriaren sarreran dago. Oinez: Roseseko erdialdetik abiatuta, itsas pasealekua jarraitu Santa Margarita aldera. Eskuinaldean dago, errepidearen beste aldean. Trenez - geltoki hurbilena Figueresekoa da. Autobusez La Sarfak autobusak jartzen ditu egunero Bartzelona, Girona, Figueres, Cadaqués, Llançá eta Port de la Selvatik.\nEmpúrieseko aztarnak Iberiar penintsulan oraingoz ezagutzen diren bi asentamendu grekoetatik bat dago hor.Kultura desberdinak biltzen dituen multzo historikoa: grekoak (K.a. VI. mendea) eta erromatarrak (K.a. 218. urtea). Hala ere, bertako aztarna gehienak hiri grekoa eta erromatarra hiri bakar batean bilduta zeuden garaikoak dira. Hiri grekoaren aztarnarik aipagarrienak Asklepiosen tenplua (K.a. II. mendea) eta uhaitza heletistikoa (K.a. II-I. mendeak) dira. Hiri erromatarraren aztarnarik nagusienak domus (etxeak) handien mosaikoak (K.a. I. mendea – K.o. I. mendea), forum edo gune politiko, erlijioso eta ekonomikoa (K.a. I. mendea – K.o. III. mendea) eta harresietako ate nagusia (K.a. I. mendea).


Sarrionandiaren itzulpen bat eta Mendigurenen azken liburua aurkeztu dituzte - GARA\nElkar argitaletxeak Joseba Sarrionandiak eta Xabier Mendigurenek egin dituzten azken lanak aurkeztu zituen atzo. Lehenengoak, Dolf Verroenek idatzitako «Neure neure esklaboa» euskaratu du. Istorio guztiz berezia Verroen holandarrak esklabotzari buruz kontatzen duena: Mariak 12 urte bete dituen egunean, opari berezia egiten diote bere gurasoek; esklabo bat erosten diote berarentzat.\nElkarreko kideek adierazi zutenez, poema moduan idatzitako testu labur hauek sujerentzia ahalmen izugarria dute, salaketatik harago, balio literarioa ematen diotenak liburuari.\nDolf Verroen 1928an jaio zen Delften. Idazle, kritikari eta itzultzailea, haur eta gazteentzako liburu ugari egin ditu. 2006an idatzi zuen esklabotzaren inguruko istorio eder bezain krudel hori. Sentimentalismotik eta topikoetatik urruntzen da eta, hala ere, izugarrizko indarra lortzen du. Horri esker sari ugari irabazi zituen Alemanian nahiz Herbehereetan, eta hainbat hizkuntzatara itzulia izan da.\nXabier Mendigurenek, bestalde, «Itsasoko loti ederra» aurkeztu zuen Donostian. Istoriorik ederrenen magia berreskuratu nahian, loti ederraren ipuina hartu eta bere kasa kontatu du idazle eta editore horrek.\nPertsonaia eta egoera berriak asmatuz, giro berrietan kokatuz (palaziotik arrantzale eta artzain artera), eta idazten ari denari buruz iratxo adarjotzaile batekin eztabaidatuz josi ditu liburuaren gorabehera ugariak. Hala, umorez eta liluraz hornitutako liburua ondu du, haur nahiz helduentzat egokia, betiko gogoratzen diren kontakizunen altxorrera igarotzeko modukoa.\nMendigurenek (Beasain, 1964), besteak beste, honako liburuak idatzi ditu: «Estitxuk pirata izan nahi du», «Ezin da ipuinik asmatu ala?», «Miss txatarra», «Harrika», «Patakon», «Irakasle alu bat», «Obsexuen kluba» edo «Txakurraren alaba».


Billie Eilish-en disko berriko bosgarren aurrerapen kantua kalean da — Gaztezulo\nBillie Eilish-en disko berriko bosgarren aurrerapen kantua kalean da\nBillie Eilish-en disko berriko bosgarren aurrerapen kantua kalean da Artista estatubatuar gaztea, ohikoagoa duen erregistro ilunetara itzuli da azken single honetan. Pop elektroniko minimalista eta aztoragarria duen kantua, bere disko berritik hartu duen bosgarren aurrerapen kantua da. Diskoa bera uztailaren 30ean argitaratuko da. https://www.gaztezulo.eus/albisteak/billie-eilish-en-disko-berriko-bosgarren-aurrerapen-kantua-kalean-da https://www.gaztezulo.eus/albisteak/billie-eilish-en-disko-berriko-bosgarren-aurrerapen-kantua-kalean-da/@@download/image/billie-eilish-nueva-cancion-ndacrazyminds.png\nArtista estatubatuar gaztea, ohikoagoa duen erregistro ilunetara itzuli da azken single honetan. Pop elektroniko minimalista eta aztoragarria duen kantua, bere disko berritik hartu duen bosgarren aurrerapen kantua da. Diskoa bera uztailaren 30ean argitaratuko da.\nBillie Eilish, Z belaunaldiaren pop izar erraldoia da. Beraz, bere bigarren diskoa izango denak (Happier Than Ever) sekulako ikusmina sortu du. Hil honen 30ean argitaratuko da, baina jada disko horretako bost abesti entzun ahal izan ditugu.\nBere azken aurrerepana, Your Power deitutakoa, bere ohiko soinutik aldatzen zen, famatu egin zuen elektronika minimalista alboratu eta balada bat aurkeztu zigun. Oraingo honetan ordea, bere gau kutsuko musikara itzuli da.\nAbestia NDA deitzen da eta orain dela egun batzuk estreinatua izan da, berak zuzendutako bideoklip eta guzti. Aipatu bezala disko berriko bosgarren aurrerapen kantua da Your Power, Lost Cause, My Future eta Therefore I am kantuekin batera.\nAbesti berrian jorratzen duen gaia ere ohikoa da. Artistaren munduan barne deabruak azaltzen dira eta bere ametsgaiztoak izan ohi ditu inspirazio material. Bideoklip honetan Eilish gauez, errepide baten erditik oinez dabil, bere inguruan autoak abiada bizian pasatzen diren bitartean.


Erasmo Formiakoa - Wikipedia, entziklopedia askea.\n(«San Erasmo» orritik birbideratua)\nSan Erasmo Formiakoa, baita ere San Telmo edo San Elmu, santu eta martiri kristaua izan zen, K.o. 303 inguruan hil zena.\nAntiokia Oronteskoa, III. mendea\nIliria, 303 (egutegi gregorianoa) ( urte)\nMarinelen eta biolinisten patroia da. San Telmo suak santu horren ohorez dauka izena, nahiz eta azkenean, San Pedro González Telmori egokitu zitzaion. Azken santu hau, XII. mendekoa, domingotar ordenakoa zenez, San Telmo, zenbaitetan, irudikatzen da domingotar jantzita bela edota ontzi batekin. Santu horri gomendatzen zitzaien Ameriketako konkistara zihoazen espainiar itsasgizonak. Erasmo bazen ere kristau kondairen hamalau santu laguntzaileenetariko bat, Europako erdialdean gurtzen da bereziki bitartekari moduan. Honen jaia ekainaren 2an ospatzen da.\n3 Itsasgizonen patroia\n4 Biolinisten patroia\nErasmo izen propio maskulinoa da. Greziera hitzetik Έράσμιος, ἐράω-tik (maite, gogo izan) dator. Latinezko aldaera Desiderius (Desiderio) da. San Erasmo, Gaetako patroia, Italian Sant’Elmo izenarekin ezagutzen da, hortaz, zenbait hizkuntzetako Telmo.\nIzendegia Ekainak 2\nAdiera Maitagarria, gogokoa\nIzena gehien erabiltzen den eskualdean Mendebaldea\nSan Erasmoren martirioa. Poussin\nArmeniera Էրազմ (Erazm)\nEuskara Erasmo, Telmo, Elmu\nFinlandiera Erasmus, Rasmus\nFrantsesa Érasme, Êlme\nGaztelania Erasmo, Telmo\nGeorgiera ერასმუსი (Erasmusi)\nGreziera Έρασμος (Erasmos)\nIngelesa Erasmo, Telmo, Elmu\nItaliera Erasmo, Elmo, Telmo\nNorvegiera Erasmus, Rasmus\nErrusiera Эразм (Erazm)\nSuediera Erasmus, Rasmus\nGaetako San Erasmo elizaren kanpandorrea\nSan Elmuren aktak bildu dira, zenbait neurritan, legendetatik. Horietan Siriako apezpiku batekin, Erasmo Antiokiakoarekin, nahasten dira. San Jacopo da Varazzen ustez, berak idatzitako urrezko legendan, Formia eta Campaniako apezpikua zen. Eremita bat Libanoko mendietan eta Diokleziano enperadorearen garaiko martiria. Legendaren arabera, Dioklezianoren jazarpenak hasi zirenean, Erasmo epai batengana eraman zuten non listua bota eta irain zioten. Geroago, egindako zaurien eraginez, zainak lehertu zitzaien.\nErasmok adore handiz jasan zituen tortura horiek. Suge eta harrez betetako fosa batean sartu zuten, irakiten zegoen oliorekin gorputza busti zioten eta eskuak sufrez estali zizkioten, baina berak tortura guztiak harrigarrizko estoizismoarekin pairatu zituen Jaungoikoa laudatuz eta eskerrak emanez. Torturatzaileen gainean eroritako izugarrizko ekaitzak Erasmo heriotzatik salbatu zuen, santuen babesa zuen eta. Hala ere, Dioklezianok, estuagoa zen beste zanga batean sarrarazi zion sugeek eta harrek Erasmo hil zezaten.\nDioklezianoren ondorengoa Maximiano Hercules izan zen, Voragineren ustez, haren aitzindaria baino txarragoa. Erasmok Ebanjelioa jarraitu zuenez predikatzen, berriro jazarri zuten. Ur irakitan sartu zuten eta saiatu ziren santuaren ahoa ixten urtutako metal konbinazio batekin. Berriro ere, aingeru bat etorri zen hura laguntzeko torturatzaileengandik babestuz. Enperadoreak haserre bizian, pintxoz iltzatutako upel batean agindu zuen Erasmo sartzea eta mendi baten gainetik errodatuz botatzea, baina aingerua berriz salbatu zuen. Beste tortura batzuk pairatu zituen:\n« Haginak errotik kendu zizkioten (…) kurrikekin. Zutabe batera lotu eta parrila batzuen gainean erre egin zuten. Atzamarrak iltzatu eta begiak kendu zizkioten. Biluzik, eskuak eta oinak zaldi batzuetara loturik, hauek tiraka Erasmoren zainak lehertu arte. »\nUrrezko legenda horren bertsioak ez du kontatzen nola Erasmok alde egin zuen Libanoko mendietara eta nola iraun zuen bizirik bakarrik jaten bele batzuek eramaten ziotenarekin. Berriro harrapatu zutenean, enperadorean aurrean eraman zuten. Horrek agindu zuen galipotekin igurtzirik erre izatea (Neron garaiko jokoetan lehenengo kristauekin egiten zen moduan), baina, bizirik atera zen. Hau ikusita, atxilotu zuten gosez hiltzeko asmoz, baina ez dakigu nola hark espetxetik alde egin zuen. Berriz ere harrapatu eta torturatu zuten Iliriko probintzian predikatu eta pagano asko konbertitu zituelako. Azkenean, eta legendaren arabera, haren sabela bitan zatitu zuten eta tripak dibidieta baren inguruan biribildu zien. Legenda berantiar hori baliteke ikono baten interpretazioa izatea, non Erasmo dibidieta batekin agertzen den, honela itsasgizonen patroia zela sinbolizatuz.\nSan Erasmoren martirioaren freskoa. Bastad elizan, Suedia\nErasmo aukeratu zen itsasgizonen patroia izateko, horren ondoan eroritako tximista batek lurra ebaki ondoren predikatzen jarraitu zuelako. Gertaera honetan oinarriturik, itsasgizonek uste dute, Erasmo deituz gero, itsas-ekaitzetatik libre izango zirela. Deskarga elektrikoak itsasontzietako mastetan babes zeinu moduan interpretatu ziren, horregatik San Telmo suak deitu ziren. Gregorio Magnok VI. mendean idatzi zuen Erasmoren gorpuzkiak Formiako katedralean gordeta daudela. Sarrazenoek hiria suntsitu zutenean 824an, Erasmoren erlikiak Gaetara eraman ziren. Horregatik Santerano in Colle, Gaeta eta Formiako patroia izendatu zen. Itsasgizonen patroia izateaz gain, umeen kolikoen, sabeleko gaixotasunen, emakumezkoen propioak diren ikaren eta minen eta animalien izurrietan eskatzen da Erasmoren bitartekaritza.\nErasmo, gainera, biolinisten patroitzat hartzen da (Santa Zezilia, orokorrean, musikari guztiena da). Biolina haren martirioaren garaian existitzen ez bazen ere, patronatua azaltzen da grezierazko hitzaren esanahiak εράσμιος (erasmios) begikoa edo maitagarria delakoa.\nMONTES, VICENTE, José María (2001). El libro de los Santos. Alianza, Madrid. ISBN 84-206-7203-3.\nTIBON, Gutierre (1994). Diccionario etimológico comparado de nombres propios de persona. Fondo de Cultura Económica, México. ISBN 968-16-2284-7.\nSan Telmo su\nLehen santu kristauen zerrenda\nPortal:Catholic Church/Patron Archive/June 2\nPedro González dohatsua, espainiar eta portugaldar marinelen patroia, San Telmo edo San Elmo gisa laguntza eskatzen zaionari.\nThe Golden Legend (Saint Erasmus) – 1527ko Wynken de Worderen argitalpenetik egokitutako e-text.\nWikimedia Commonsen badira fitxategi gehiago, gai hau dutenak: Erasmo Formiakoa\nAzken aldaketa 6 iraila 2020(e)an, 13:02(e)tan


Alardearen balioak - Antzuolako alardea\nHome / Zer da Antzuolako alardea? / Alardearen balioak\nGaur egun gizon eta emakumeek konpartitzen ditugun balioei erantzuteko gaitasunagatik bereizten da.\nAlardearen eszenifikazioan gauzatzen diren adierazpenetan argi eta garbi islatzen dira ondorengo balioak:\nBerdintasunaren tratamendua alardean eta elkartean\nAlardearen biziberritze prozesuan eta plazan egiten den antzezpen publikoan erabili den irizpide garbi eta nabarmenetako bat genero-ikuspegia izan da.\nHala, emakumeek Mairuaren Alardean era anitzean parte hartzen dute, bai ospakizunaren antolaketan, zein azpiegitura lanetan edo antzezlanetan. Garai batean gizonezkoek izan dituzten eginkizun edo rolak emakumeek ere bereganatu dituzte eta, bakoitzak jaiarekiko duen atxikimenduaren arabera, gaur egun ikus ditzakegu kanoi-eramale, dantzari, txistulari, danborjole, mairuaren musikari, Antzuolako konpainiaren buruzagiaren guardian, fusilari…\nBestetik, gaur egun, elkartean buru-belarri zazpi lagunek dihardute lanean. Zazpi horietatik lau gizonezkoak dira eta hiru emakumezkoak.\nAzken urteotan alardean ateratzen diren emakumezko eta gizonezkoen kopuruak, berdin samartuta daude, hau da, bataz beste ateratzen den emakume eta gizonezko kopurua berdintsu dabil.\nDantzari nesken zortzikoa\nAntzuolako beste ondare kultural bat plazaratzen da alardean zehar: trokeo dantzak. Lau dantzek osatzen dute. Dantza horiek batera bakarrik alardean dantzatzen dira eta mutilek dantzatzen dituzte.\nTrokeo dantzak mutilek dantzatzen dituztenez, egokia eta komenigarritzat jo zen dantzari nesken presentzia alardean eta, helburu horrekin, Oinarin dantza taldeak Alarderako zortziko berri bat sortu du.\nBuruzagiak plazan esaten duen diskurtsoan aldaketak egon dira, eta aurretik erabiltzen zen gehiegizko genero maskulinoa neutralizatu egin da.\nTradizionalalki maskulinitateari atxikitutako balio oldarkor eta beligeranteak diskurtsotik ezabatu edo leundu egin dira.\nAlardearen Elkartearen estatutuetan eta Elkarte eta Udalaren artean sinatutako hitzarmenean jasotzen da genero eta beste edozein diskriminazioren kontra dugun konpromezua.\nHerritarren eta kultur eragileen inplikazioa, partaidetza maila eta gizarte proiekzioa\nBerrehun herritar inguruk (herritarren % 10) hartzen dute parte alardean, adin guztietako gizon emakumeek elkarrekin egoteko eta ekiteko kultura sustatuz.\nBere osotasunean herritar bolondresen parte hartzearekin gauzatzen da urtero, ez dago partaide profesionalik.\nNorbanakoez gain, herriko kultur talde guztiek hartzen dute parte bertan: Mairuaren Alardearen Kultur Elkartea, helduen abesbatza, musika eskolako haurren abesbatza, txistulari eta dantzariek.\nHoriez gain, herritar ugarik hartzen dute parte era guztietako lanetan: azpiegitura montatzen, luntxa prestatzen eta zerbitzen, makillatzen, erropa eta jantziak egin eta horiek banatzen, mantentzen, etabar.Aipagarria, nabarmentzekoa baita ikusle bezala parte hartzen duten guztiak ere, hau da, alardea ikustera joaten direnak, herritarrak, zein kanpotarrak; Antzuolako Herriko Plaza bete-bete eginda egoten baita.\nMairuaren alardea Antzuolan gauzatzen eta eszenifikatzen den ekitaldia izan arren, bere proiekzioa, gure udal eremua gainditu eta lurralde proiekzio izatera iristen da. Ikusi besterik ez dago hedabideetan izaten duen presentzia. Gipuzkoa mailako prentsan azaleko argazkiak izaten ditu alardeak biharamunean. ETBn ere zuzeneko emisioak ez badira, erreportaiak eskaintzen dituzte eguneko programazioan.\nBi kultura islatzen dira alardean: arabiarra eta euskalduna.\n2009 arte gailentzen zena Antzuolako konpainia bazen ere, bi kulturak parekatu nahi izan dira eta arabiarra ere dagokion errespetuarekin tratatu. Hala, ordura arte mairua bakarrik eta txilabaz jantzita asto gainean irtetzen bazen ere, gero errege bihurtu zen eta guardia jarri zitzaion. Baita musika taldea ere. Orain bere martxa du, bere hizkuntzan hitz egiten du eta beste hainbat aldaketaren ondorioz duindu egin da, bai bere figura, bai berak adierazten duena.\nGaur egun oreka dago bi konpainien artean eta biek islatzen dutenaren artean.\nBeste ezaugarri garrantzitsua alardean azaltzen den hizkuntzaren aldaketa da. Kutsu beligerantea kendu egin zaio.\nBuruzagi bien artean irudikatzen den adiskidetasun zantzuak eta bukaerako bostekoak bi munduan arteko onarpena eta errespetua sinbolizatzen dute.


"Erregimen zentralista eta menperatzaile honekin apurtu behar dugu" - Aiaraldea - Aiaraldea.eus\n"Erregimen zentralista eta menperatzaile honekin apurtu behar dugu"\nErredakzioa 2015-12-15 13:52\nPABLO GOROSTIAGA (Areta, 1941) aurkeztu du EH Bilduk Kongresurako zerrendan. Martxoaren 22an atera zen kartzelatik Egin egunkariaren auzia dela eta 8 urtez espetxean egon ostean. Orain, nagusia bada ere, politikaren lehen lerroan jarraitzen du.\nNola erabaki duzue zerrendetan aurkeztea?\nOhore handia izan da. Jendeak proposatu baitu herri batzarretan ni aurkeztea Kongresurako zerrendan.\nLehenik eta behin ezustea izan da. Gero pentsatu nuen erresistentzia gaitasun handia beharrezkoa dela horrelako kargu bat izateko. Ondorioz, esan nien ni ez nintzela joango Madrilera. Uko egin nion pentsatuta zenbat ordu eman behar diren korridoretan, elkarrizketa aspergarriak izanez, galderak eta erantzunak entzuten. Nik antzeko esperientzia izan dut dagoeneko Gasteizko Legebiltzarrean. Beraz, ezezkoa eman nuen.\nHala ere, azaldu nuen ez dudala arazorik zerrendan egoteko, jendeak horrela uste badu.\n"Gainera, hauteskunde kanpainan muga asko ditut. Beraz, laguntzeko eta babesteko prest nago baina beste batzuetan zalantzak izan baditut horrelako egoeratan, orain, arrazoi gehiagorekin -zaharragoa bainaiz- ez dut ardura horiek izango".\n8 urte eman ditut kartzelan eta mota ugariko mugak ditut. Dena den, ilusio askorekin egiten ari naiz lana. Bakoitzak, bere neurrian, egin dezakeen ekarpena egin behar du-eta.\nNik eman dezakedana esperientzia eta adiskidetasuna da. Jende ugari ezagutzen dut eta atsegina egiten ari zait lagun horiekin topo egitea. Askok lanean jarraitzen dute nahiz eta adinak muga gehiago jarri.\nZergatik da garrantzitsua EH Bilduk ordezkariak izatea Madrilen?\nAlde batetik, erantzun behar diegu noizean behin jartzen dizkiguten termometroei -gure osasuna nolakoa den jakiteko-. Are gehiago egoera honetan. Batzuk esaten ari dira EH Bildu “bluf” bat izan dela: emaitza oso onak lortu zituela eta Donostiako alkatetza zein Gipuzkoako Foru Aldundia izan zuela horri esker.\nHorrek hausnarketa eragin behar digu. Zigor sinbolikoa izan da baina nik uste dut emaitza horiek berreskuratuko ditugula.\nAzkenengo hauteskundetan konfiantza hori berritu dute hainbat pertsonak nahiz eta Gipuzkoan bozak eta aipatutako bi karguak galdu diren.\n"Gainera, aldaketaren motorra izan gara Araban, adibidez. Arabako Foru Aldundian zein Gasteizko udalean EAJko ordezkariak daude, neurri batean, guk egindako hordagoari esker".\nKostu sinbolikoa handia izan da guretzat, baina garrantzitsua da jakitea gure asmoa ez dela karguak lortzea, baizik eta borrokan egotea ekarpenak egiten. Hori guztia guztion mesederako; kasu honetan indar abertzaleek aurre har diezaioten Madrilgo aginduak betetzen dituztenei. Hortik jakin badakigu ez dela ezer onik helduko.\nZein da EH Bilduk Madrilera eramango duen mezua?\nUne hauetan EH Bilduk argi dauka konstituzio ereduarekin apurtu behar dugula. Erregimen honek nahi du zentralista eta herrien eta kulturen menperatzailea izaten jarraitzea. Herri gisa nahi duguna izan izateko eta gure izaera politikoa, kulturala, linguistikoa eta soziala defendatzeko, garatzeko eta gauzatzeko zama hori kendu behar dugu.\nKarga hori beste garai batzuetan modu nabarmenagoan jarri digute, baina nabarmentzekoa da alderdi baten zuzendaritza epaitzea Entzutegi Nazionalean programa politiko bat defendatzeagatik.\n"Nabarmentzekoa da atxiloketek ere jarraitzea eta asko gure kalterako aritzea atxiloketen, isunen eta salaketen bitartez".\nMehatxu hori ez da desagertu nahiz eta moduak aldatu dituzten. Horrek erakusten du ez garela bizi demokrazia batean, guztiok ezin baitugu gure proiektu politikoa garatu. Horregatik apurtu behar dugu katea. Eta horretan gaude, gure bidea lantzen.\nHorretan jarraitu behar dugu eta Madrilen dagoen bozgorailua ere erabili beharko genuke. Ez badigute ahoa ixten, jakina. Legealdi honetan ez baitigute taldea osatzen utzi.\nOraingoan ere, nahiz eta ordezkari gehiago lortu, ziurrenik ez digute taldea osatzen utziko. Estatu Espainiarreko 5. taldea gara eta telebistako eztabaidan parte hartzeko aukera izan behar genuen, baina ez digute eman. Baztertu gaituzte. Horregatik Madrilen gure bertsioa helarazteko aukera izanez gero profitatu behar dugu.\nDuela urtebete espetxean zeundela, uste zenuen egungo egoeran egongo zinela?\nEz, ustekabe atsegina izan da. Baina oso irmo atera nintzen kartzelatik eta ikusten eta nabaritzen ditut nire mugak.\nKanpaina jarraitzea -mugak muga- oztopo bat da. Baina oro har, ezusteko handia izan da. Kartzelatik idazten didate lagunek esateko engainatu ditudala: espetxean agurea nintzela ematen zuela eta atera naizenean saltsa guztietan sartu naizela.\nNik ahal dudan guztia ematen dut eta kontziente naiz. Batzuetan manifestazio azkar baten erritmoa niretzat ahalegina da.; artikulazioetan arazoak ditut-eta.\nSaiatzen ari naiz ahal dudan guztia ematen gure kausa eta mugimendu honen alde. Duela 40 urte baino gehiago hasi ginen zinegotzi lanetan udal honetan. Borondate asko elkartu ginen Laudio eta Euskal Herriaren alde lan egiteko. Ez genekien nola egin eta azkenean formula topatu dugu.\nGaur egun proiektu honekin gaude eta espero dugu etorkizunean EH Bildu handiagoa eta zabalagoa izatea, herri honen gehiengoa ordezkatu eta inplikatzeko.


Amiantoak hildako langile baten familiarendako kalte-ordaina - Altsasu - Guaixe.eus\nAmiantoak hildako langile baten familiarendako kalte-ordaina\nGuaixe 2018-06-09 12:20\nNafarroako Amiantoaren Biktimen Elkartearen aurkezpena. Artxiboa.\nEpaiaren arabera enpresak osasun arloko legedia urratu zuen eta, horrela, langileak arriskuan jarri zituen.\nGasteizko Lan-arloko 1. zenbakidun Epaitegiak Atusa Grupo Empresarial y Accesorios de Tuberia enpresa amiantoak eragindako langile baten heriotzagatik kalte-ordaina pagatzera zigortu du. Altsasukoa zen langilea eta haren familiak 121.926,88 euroko kalte ordaina jasoko du. Euskadiko Amiantoko Biktimen Elkateak, Asviamiek jakinarazi duenez, langilea pleurako mesotelioma gaitzak jota hil zen 2014ko azaroan. 1961 eta 1969 artean Esteban Orbegozon lan egin zuen eta 1970etik 2004ra arte, berriz, Accesorios de Tuberian. Fundizioan mantentze lanetan aritu zen.\nEpaiketan bai Osalanek bai lekukoek adierazi zutenez, "lantegiko hainbat ekoizpen tresnetan amiantoa zegoen eta langileek haiek erabiltzen zituzten. Enpresak ez zuen amiantoaren eraginpean jartzearen inguruko ez informaziorik, ez trebakuntzarik eman eta legeak ezarritako mediku azterketa bereziak ez zituen egin. Beraz, langilea amianto zuntzen arrisku-pean egon zen. Arropa etxean garbitzera eramaten zuen". Epaian jasotzen denez, altsasuarra lanean egon zen garaian amiantoaren toxikotasuna eta arriskuaren berri bazuten. "Modu jarraian eta batere babesik gabe haren eraginpean egon zen".\nAsviamie elkarteko kideak epaiarekin "pozik" daude. Eta gogorarazi dute guztiendako merkeago eta errentagarriagoa litzatekeela, bereziki biktimendako, Segurtasun eta Higiene araudia betetzea prebentzio-inbertsioak eginez, bereziki gaixotasun profesionalen eta minbiziaren prebentzioan.\nAsviamietik jakinarazi dute Atusan amiantoagatik hildako bigarren heriotza aitortua dela altsasuarrarena. Horregatik, elkartekoek eskatu dute prebentzio araudia bete ez zuten enpresek biktimei eta haien familiei sortutako oinazeagatik barkamena eskatzeko. Horrekin batera, Asviamieko kideek araua bete ez duten enpresei eskatu diete epaitegietan helegiteak jartzeari uzteko, "sufrimendu handiagoa besterik ez dute sortzen". Horren ordez, enpresa horiei gobernuarekin bat egin eta premiaz konpentsazio funtsa sortzeko lanari hel diezaiotela. Funtsak nahikoa baliabide izatea exijitu dute.\nAmiantoaren erabilera mende hasieran debekatu zen bere zuntzak arnasteak minbizia sor dezakeelako. Orain arte amiantoak kaltetutako langile sakandarrak Euskadiko elkartearen laguntza izan dute. Asmiavieren babespean duela bi urte Nafarroako elkartea sortzeko prozesua hasi zuten eta maiatza erdialdean sortu zen Adavan. Harekin harremanetan jarri nahi duenak adavan2018@gmail.com e-postara idatzi dezake edo 661 129 440 telefonora hots egin dezake.


Pizzeria kate baten frankizia irekiko dute Arrasaten Leintz ibarrerako banaketarekin - Arrasate - Goiena.eus\nPizzeria kate baten frankizia irekiko dute Arrasaten Leintz ibarrerako banaketarekin\nJon Berezibar 2007-11-23 13:40\nPizzamóvil kateko frankizia irekiko dute Arrasaten Leintz ibarrean etxez etxeko banaketa ere emango duena. Horrez gain, 'txiki-park' bat ere zabalduko dute. Hala baieztatu diote Goienari negozioa irekiko dutenek, egungo Daglas bideoklubeko jabeek. Udaberrirako zabaltzea gura dute negozioa eta frankiziarekin tratua eginda badaukate ere, lokala zein izango den erabakitzeko daukate. Kontzezino kalean edo San Andresen irekiko dute. Etxez etxe banatuko dituzte pizzak Arrasatetik Eskoriatzara bitartean. Erkidegoko lehenengo lokala izango da Arrasatekoa.\nDaglas bideoklubaren jabeak dira pizzeria kate bateko frankizia zabaltzeko asmotan dabiltzanak. Lokal handia izango da, gainera, pizzeriaz gain haurrentzako jolasparkea ireki gura dutelako. Hala, aztertzen dabiltza San Andresen Araba Etorbidean (BM supermerkatua dagoen lekuan) 600 m2ko lokala edota Kontzeziño kaleko 200 m2ko bestea aukeratzea.\nEstatu mailako katea\nEdozelan ere, Jose Luis Gartziak, Daglasko jabe eta frankizia hartuko duenak, aurreratu duenaren arabera, udaberrirako zabalik eduki gura dute pizzeria. Datorren astean erabakiko dute zein lokal aukeratuko duten.\nPizzamóvil izeneko frankiziarekin irekiko dute pizzeria. Galiziakoa da frankizia eta Gartziak berak agertzen duenez, 'berezitasuna osagai freskoekin pizzerian bertan' egiten dituztela da.\nPizzeria katearen jabea Portugalgo Ibersol taldea da.


Irekia Eusko Jaurlaritza - Gobierno Vasco :: Sei ertzainek hartuko dute parte Belfasten ospatuko den Polizien eta Suhiltzaileen Munduko Txapelketan\nSei ertzainek hartuko dute parte Belfasten…\n<img src="https://www.irekia.euskadi.eus/uploads/cover_photos/15573/original/01.jpg" style="max-width:100%" alt="" />\nErtzaintzaren ordezkariek 82 domina lortu dituzte aurreko txapelketetan\nEuskal ordezkaritza bihar, asteartea, uztailak 30, irtengo da Irlandako hirirantz abuztuaren 1etik 10era ospatuko den lehiaketan parte hartzeko. Orotara mundu guztitik heldutako 15.000 polizia eta suhiltzailek hartuko dute parte 56 modalitate ezberdinetan. Kontuan izan behar da, Olinpiar Jokoen ostean, parte-hartzaile gehien biltzen dituen kirol ekitaldia dela Polizien eta Suhiltzaileen Munduko Txapelketa.\nErtzaintza txapelketan ordezkatuko duten sei kirolariek atletismo eta txirrindularitzako probetan hartuko dute parte. Atletismoari dagokionean, honako probetan ariko dira: maratoi erdia −banaka eta taldeka−, krosa −banaka eta taldeka−, 400 metro hesidunak, 400 metroak, 800 metroak, 1.500 metroak eta 4x100 eta 4x400 metroko errelebu lasterketak. Txirrindularitzari dagokionean, berriz, bi egunetan zehar egingo diren errepideko, erlojuz kontrako eta criterium probetan hartuko dute parte.\nErtzaintzaren ordezkaritzak esperientzia handia du antzeko txapelketetan eta bertako partaide guztiak kirolari federatuak dira. Horren erakusle, orain artean 82 domina lortu dituzte guztien artean eta munduko hiru errekorren jabe ere badira 3.000 metroko oztopo lasterketan eta 400 metro hesidunetan. Taldea honako kirolariek osatzen dute: Aranzazu Saez, Itziar Saez, Jon Salvador, Aitor Etxeguren, Juan Carlos Murillo eta Joseba Mentxaka. Horietatik txapelketa gutxienetan parte hartu dutenak bitan izan dira jada Polizien eta Suhiltzaileen Munduko Txapelketan eta badira ere dagoeneko zortzi ediziotan parte hartu dutenak. Hain zuzen ere, bada taldean 1999an Stockholm hirian jokatutako txapelketan izan zenik ere.\nNew Yorken 2011n egindako azken Munduko Txapelketan hogei domina lortu zituen guztira Ertzaintzaren ordezkaritzak: sei urre, hamahiru zilar eta brontze bat.\nPolizien eta Suhiltzaileen Munduko Txapelketa bi urtetik behin ospatzen da 1985. urtetik eta hurrengo edizioa Ameriketako Estatu Batuetako Fairfax hirian jokatuko da 2015ean.\n2013.eko abuztuak 05\nErtzaintzak bost domina lortu ditu Polizien eta Suhiltzaileen Munduko Lehiaketaren lehen egunetan, Belfasten


Herriaren borondatea azaleratzeko deia - Debagoiena - Goiena.eus\nHerriaren borondatea azaleratzeko deia\nMirari Altube 2016-06-03 09:45\nGure Esku Dago dinamikak deitutako herri galdeketaren eguna iritsi da. Domekan, ekainaren 5ean, da eta 54.833 debagoiendarrek –aramaioarrak barne– dute aukera independentziaren gainean egindako galderari erantzuteko: "Nahi al duzu izan euskal estatu independente bateko herritar?".\nBozkatzeko eskubidea izango dute 16 urte beteta dituzten guztiek, beti ere Debagoieneko herriren batean erroldatuta egonez gero. Galdeketa-mahaietan ez da hautes-erroldarik egongo, hortaz, baldintzak betetzen dituela ziurtatzeko honako dokumentazio hau aurkeztu beharko dute boto emaileek espainiar herritartasuna izanez gero: nortasun agiria edo pasaportea; eta bozkatzera doan Debagoieneko herria agertzen ez bada nortasun agirian udaletxean eskatu behar den errolda ziurtagiria ere bai. EHNArekin bozkatzeko ere errolda ziurtagiria behar da. Espainiar herritartasuna ez dutenen kasuan atzerritarraren identifikazio-zenbakia (AIZ) behar dute; eta bizileku gisa bozkatzera doan herria ez bada agertzen dokumentu horretan, AIZ-arekin batera errolda-ziurtagiria. Identifikazio agiriek jatorrizkoak izan behar dute (kopiek ez dute balio).\nHerri batzuetan galdeketa-mahai bat baino gehiago jarriko dituzte herritarrei erraztasunak emate aldera; Aramaion, esaterako, hainbat auzotan jasoko dituzte botoak (guneak eta ordutegia taulan zehaztuta). Herri horietako bizilagunek edozein mahaitan bozkatu ahal izango dute, ez dagoelako hautes-erroldarik.\n09:00etatik 20:00etara zabalik\nLegeak ez du finkatuta galdeketa egikaritzeko jarraitu beharreko prozedurarik, horregatik Gure Esku Dagok ezarritako protokoloa eta beste herri batzuetan emandako prozedurak jarraituko dituzte, beti ere "berme juridikoak" aintzat hartuta eta "parte-hartzea" bultzatuz.\nGaldeketa-mahaiak 08:00etan eratuko dituzte, eta hiru lagun egongo dira horietan: mahaiburua eta bi mahaikide. Jarraipen batzordeko kideek eta segurtasunerako izendatutako lagunek ere bozketa-lekuan egon beharko dute. Ondoren, 09:00etan, herritarrendako irekiko dituzte hauteslekuak eta egun guztian izango dira zabalik; mahaiak itxiko dituzte 20:00etan. Orduan ekingo diete boto kontaketari. Hori guztia antolatzeko eta eguneko kontuei jarraipena egiteko 648 lagunek osatutako taldeak jardungo du lanean.\nBotoa emateko lekuak\nBoto aurreratua hainbat herritan eman daiteke oraindik. Antzuolan, gaur (11:30-13:00); eta Arrasaten, Bergaran eta Aretxabaletan gaur (18:30-20:30) eta bihar (Arrasaten, 11:00-14:00 eta 17:00-20:00; Bergaran, 10:30-13:30 eta 18:30-20:30; eta Aretxabaletan, 11:00-14:00). Horretarako Erain Debagoienaren edo Gure Esku Dagoren lokaletara jo behar da.\nHautetsontziak egongo diren galdeketa-mahaien ordutegia izango da 09:00etatik 20:00etara.\nJai giroa herrietan\nHerri galdeketaren eguna "jai eguna" izan dadin gura dute Gure Esku Dagoko kideek. Horregatik egitarau dotoreak antolatu dituzte herri guztietan. Galdeketa-mahaiak zabaltzearekin batera ekingo diete ekitaldiei, eta egun guztian zehar izango dira, besteak beste, kalejirak, kontzertuak, umeendako jolasak eta herri bazkariak.


01 « otsaila « 2019 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 1 otsaila 2019 17:00\nErdi Aroko euskal judutarren historiari buruzko mahai ingurua\nEguna. Astelehena, otsailak 4\nParte hartzaileak. Tuba bakarlaria Iván Fernández; eta Udal Musika Bandako zuzendari Hilario Extramiana\nEuskadi-Israel Elkartearen omenaldia Vitoria-Gasteiz hiriari\nTokia. Judimendiko parkea\nKultura, Hezkuntza eta Kirol zinegotzi Estibaliz Canto III. McDonald´s Padel Saria Txapelketako sari-banaketan izango da, 13:00etan, Padel Norteko egoitzan.\nElurteetarako Planeko larrialdi-fasea aktibatu da\nKategoriak: Prentsa oharrak — Etiketak: Udalak Elurteetarako Planaren — Komunikazio Zerbitzua / Servicio de Comunicación — 14:07\nUdalak Elurteetarako Planeko larrialdi-fasea aktibatu du. Horrek esan nahi du kanpoko baliabideak ere mobilizatuko direla, udalekoez gain, asteburu honetarako iragarrita dauden elurrei aurre egiteko.\nElurteetarako Planak, lehen fasean, elurra kentzeko hortzez eta gatzontziz hornitutako 10 makina baliatuko ditu hiriko errepideak garbitzeko, eta beste 20 bat makina oinezkoen bideak garbitzeko.\nGainera, gaurko egunean zehar gatz-zakuak banatuko zaizkie herritarrei ohiko hornidura guneetan (30 baino gehiago daude): gizarte etxeak, merkataritza-zentroak, eraikin publikoak, etab.\nEuskalmeten larunbaterako iragarpenen arabera, elur-kota nabarmen jaitsiko da, 400 metro inguruko altuerara, hain zuzen. Igandeari dagokionez, berriz, goizaldean 300 metrora jaitsiko den arren, egun bereko azken orduetan 600-700 metro ingurura igoko da berriz.\nAFRO, Vicente Abreu federazioa eta Save the Children elkarteekiko hitzarmenak onetsi dira\nKategoriak: Prentsa oharrak — Etiketak: Gizarte Politiken eta Osasun Publikoaren Sailaren hiru hitzarmen, Tokiko Gobernu Batzarra — Komunikazio Zerbitzua / Servicio de Comunicación — 11:47\nTokiko Gobernu Batzarrak Gizarte Politiken eta Osasun Publikoaren Sailaren hiru hitzarmen onestea erabaki du. Hitzarmen horiek AFRO, Vicente Abreu federazioa eta Save the Children elkarteekin sinatuko dira. Udalak 550.000 eurotik gorako laguntza emango du, gizarte eta osasun arloko kolektiboei, haurrei eta ahultasun-egoeran dauden pertsonei laguntzeko.\nHitzarmen oparoena Afro herritar afroamerikarren elkartearena da, eta 2019an zainpeko etxebizitzen programako proiektua garatzeko izango da.\nEtxebizitza hauek gizarte ahultasun egoeran dauden pertsonentzat izaten dira, eta udalaren gizarte-zerbitzuetatik bideratzen dituzte erabiltzaileak. Hiriko hainbat tokitan daude, gizarte eta hezkuntza arloetako profesionalek osatutako diziplinarteko lantaldeek artatuta, eta bizimodu autonomorako bitarteko urrats gisa baliatzen dira.\nAFRO elkarteak 509.412 euroko laguntza jasoko du ostatu emateko programa hau kudeatzeko.\nBestalde, Arabako Gizarte Ongizaterako Foruarekin ere hitzarmena izenpetzea onetsi du, Vicente Abreu Federazioa finantzatzeko. Hitzarmenak 91.747,36 € euroko gastu-aurreikuspena du, Gizarte Politiken Sailak 32.712,00 euro emango ditu.\nVicente Abreu Elkarteen Federazioak Araban lan egiten duten gizarte eta osasun arloko 23 kolektibo hartzen ditu bere baitan. Gaur onetsitako hitzarmena tarteko, laguntza-sareak garatu nahi dira, eta boluntariotza sustatu, hauek gaixotasun kroniko, degeneratibo eta desgaitasunak dituztenen inguruko informazioa eman diezaieten herritarrei, eta gaixotasun horien inguruan sentsibilizatu ditzaten.\nAzkenik, Tokiko Gobernu Batzarrak Save The Children Fundazioarekiko lankidetza-hitzarmena onetsi du, haurrei laguntzeko gizarte eta hezkuntza proiektu bat garatzeko, zein eskola arrakasta sustatzean eta aisialdi eta denbora libreko jardueretan oinarritua izango baita. Jarduera hauek Pilar eta Aldabeko gizarte etxeetan gauzatuko dira, urtean zehar, eta Gizarte Politiken Sailak 11.724 euroko laguntza emango du.\nArmentiaren hirigintza birmoldatuko da korridore berde bat eratzeko, aprobetxamenduak berrantolatzeko eta erabilera emateko XVI. mendeko eraikin bati\nKategoriak: Prentsa oharrak — Etiketak: Akate Gorka Urtaran, Alcalde Gorka Urtaran, Armentiako Administrazio Batzarrare — Komunikazio Zerbitzua / Servicio de Comunicación — 11:28\nGobernu Batzarrak aktibatu egin du Udalaren, Armentiako Administrazio Batzarraren eta lursailen jabeen arteko akordioaren ondoriozko hirigintza-berrikuspena\nGasteizko udalerriko Armentia herriaren hirigintza birmoldatuko da korridore berde bat eratzeko Ehari ibaiaren inguruan, aprobetxamenduak berrantolatzeko eta erabilera emateko antzinako hipikaren eraikinari (XVI. mendekoa).\nUdalaren, Armentiako Administrazio Batzarraren eta ukitutako lursailen jabeen arteko akordioaren ondorioa da proiektua. Gaur, Tokiko Gobernu Batzarrak aktibatu egin ditu Armentiako toki-erakundearen HAPOren Berrikuspen Partziala hasteko behar diren izapideak. Hirigintza Batzordeak eta Osoko Bilkurak berretsi beharko dute berrikuspena.\nProiektua idazteko gaur onetsi diren irizpideen artean, nabarmentzekoa da Ehari errekaren ondoko korridore berdeari (herria zeharkatzen duen inguruan) jarraipena emateko asmoa, eta horretarako aldatuko da Armentia 2 egikaritze-unitatea, horretako lurzoruak birkalifikatzeko (gaur egun, bizitegi-erabilerakoak dira) espazio libreen tokiko sistema edo sistema orokor gisa; gaur egungo bertako eraikitze-eskubideak 16. sektoreko lurzati batera lekualdatuko dira, Ostatu Emaileen kalearen pareko muturrean.\nUrtaranen gobernuak finantzaketa bideratu du aurten Emakumeen Etxea eta LGBTI behatokia martxan jartzeko eta euskararekin konpromisoa indartzeko\nKategoriak: Prentsa oharrak — Etiketak: Tokiko Gobernu Batzarra — Komunikazio Zerbitzua / Servicio de Comunicación — 11:12\nTokiko Gobernu Batzarrak lau kreditu-aldakuntza onetsi ditu, urte honetarako hitzemandako proiektuak partidez hornitzeko\nTokiko Gobernu Batzarrak onetsi dituen lau kreditu-aldakuntzek —191.535 euro orotara— aurten berdintasunaren eta euskararen alorreko proiektuak martxan jartzea bideratuko dute.\nZehazki, EmakumeenEtxea kudeatzeko hitzarmena sinatzeko 90.000 euroko partida jartzea erabaki du udal gobernuak. Agintaldirako konpromisoa betetzeko urrats hori eman beharra zegoen, Udalaren eta Emakumeen Etxea kudeatuko duen elkarte berriaren arteko harremana arautzen duen hitzarmena gauzatu ahal izateko. Batzordeak eta Udalbatzak berretsi beharko dute aurrekontu-aldaketa.\nHorretaz gain, LGTBI behatokia sortzeko 30.000 euro jartzea onetsi da; Hara! Genero Berdintasunerako IV. Planean jasotako ekintzetako bat da hori.\nOrobat, Korrika egiteko hitzarmena (46.535 euro) eta Araba Euskaraz-entzako laguntza (25.000 euro) onetsi dira gaurko bileran.


NOLA TRANSFERITU WINDOWS 10 LIZENTZIA ORDENAGAILU BERRIRA / BESTE DISKO GOGOR BATERA 2020RA - WINDOWS 10\nNola transferitu Windows 10 lizentzia ordenagailu berrira / beste disko gogor batera 2020ra\nOrdenagailu berri batera aldatzeko bila zabiltza, eta ordenagailu zaharrean instalatutako Windows 10 lizentzia pentsatzen edo ordenagailu berrirako Windows 10 lizentzia berria erosi? Hemen post honetan eztabaidatuko dugu Nola transferitu Windows 10 lizentzia ordenagailu berri batera . Edo HDDa SSD bertsio berritzeko asmoa baduzu, mezu hau oso lagungarria da zuretzat, hemen uneko Windows 10 lizentzia nola desinstalatu eta bera ordenagailu edo HDD / SSD desberdinetan nola aktibatu eztabaidatzen baitugu.\nEdukia ikuskizuna 1 Nola transferitu Windows 10 produktuaren gakoa ordenagailu berri batera bi Desinstalatu Windows 10 produktuaren gakoa uneko ordenagailutik 3 Aktibatu Windows 10 ordenagailu berrian 4 Windows 10 produktuaren gakoa instalatzea komando-gonbita erabiliz 5 Eskuz aktibatu Windows 10 telefonoaren bidez edo erabili Harremanetarako laguntza\nOharra Windows 10 lizentzia ordenagailu berri batera transferitu aurretik\nTransferentzia eginez gero, ordenagailu zaharreko lizentzia desinstalatuko dugula esan nahi du beste ordenagailu berri batean instalatzeko. Windows 10 lizentzia bera ezin baita bi ordenagailutan batera erabili.\nWindows lizentzia gako hiru mota daude, OEM, Retail eta Volume. Zure lizentzia txikizkakoa edo bolumena bada edo Windows 7, Windows 8 edo 8.1 bertsioaren txikizkako kopiatik berritu baduzu, Windows 10 lizentziak eratorritako txikizkako eskubideak ditu - transferitu daiteke . Microsoft-en arauen arabera, behin bakarrik transferitzeko eskubidea duzu.\nHala ere, OEM kopia jatorriz instalatutako hardwarean blokeatzeko diseinatuta dago. Microsoftek ez du nahi Windows-en OEM kopia horiek beste ordenagailu batera eramateko gai izatea. OEM lizentzia beste ordenagailu batera eraman behar baduzu, Micrrrooosoft-eko laguntza langileei dei diezaiekezu zurea lizentzia aktibatzeko.\nWindows 10en txikizkako kopia osoa baduzu, nahi adina aldiz transferi dezakezu.\nProduktuaren gakoa gailu berri batera transferitzerakoan, kontuan izan Windows 10. edizio berbera soilik aktiba dezakezula. Adibidez, Windows 10 Home produktuaren gakoa desinstalatzen baduzu, Home edizioa darabilen beste ordenagailu bat soilik aktiba dezakezu.\nNola transferitu Windows 10 produktuaren gakoa ordenagailu berri batera\nLehenik eta behin, ziurtatu lizentzia gakoa paperean idatzita duzula zurekin. Ez baduzu, deskargatu eta Exekutatu produkey zure Windows 10 produktuaren gakoa aurkitzeko.\nDesinstalatu Windows 10 produktuaren gakoa uneko ordenagailutik\nProduktuaren gakoa gailu batetik desinstalatzeko,\nIrekia Hasi .\nBilatu Agindu-gonbita , egin klik eskuineko botoiarekin goiko emaitzan eta hautatu Exekutatu administratzaile gisa .\nIdatzi komando hau produktuaren gakoa desinstalatzeko eta sakatu Sartu : slmgr /upk\nKomando honen bidez produktuaren gakoa desinstalatuko da eta horrek lizentzia edo produktuaren gakoa askatuko du beste ordenagailu batean erabiltzeko. Oharra: 'Desinstalatutako produktuaren gakoa behar bezala' mezua ikusten ez baduzu, saiatu komandoa hainbat aldiz exekutatzen mezua ikusi arte.\nAktibatu Windows 10 ordenagailu berrian\nOrain Windows 10 aktibatu zure ordenagailu berrian desinstalatutako lizentzia zaharrarekin. Besterik gabe, jarraitu beheko jarraibideak Windows 10 esnatzeko orain:\n1. Joan hona Ezarpenak > Sistema .\n2. Egin klik Buruz , egin klik Aktibatu eta, ondoren, sartu desinstalatutako Windows 10 lizentzia zure ordenagailu berrian aktibatzeko.\nItxaron prozesua amaitu arte eta ondoren transferitutako Windows 10 zure ordenagailu berrian erabili ahal izango duzu berriro.\nWindows 10 produktuaren gakoa instalatzea komando-gonbita erabiliz\nKomando-gonbita erabiliz lizentzia gailu berrian aktiba dezakezu Windows 10-en instalazio berria lizentzia bat, horretarako:\nIdatzi komando hau gailu berrian produktuaren gakoa instalatzeko eta sakatu Sartu : slmgr /ipk xxxxx-xxxxx-xxxxx-xxxxx-xxxxx\nOharra: Ordeztu xxxxx-xxxxx-xxxxx-xxxxx-xxxxx zure produktuaren gakoarekin\nOrain erabili komandoa to slmgr / dlv Aktibazioa berresteko. Ekintza hauek burutu aurretik, ziurtatu internetera konektatuta zaudela.\nEskuz aktibatu Windows 10 telefonoaren bidez edo erabili Harremanetarako laguntza\nGainera, eskuz berrabiarazi dezakezu zure OEM lizentziaren kopia telefono bidez edo Harremanetarako laguntza erabil dezakezu. Horretarako, sakatu Windows tekla + R ondoren idatzi: slui.exe 4 ondoren sakatu Sartu teklatuan. Aktibazio morroia lortuko duzu orain. Aukeratu zure herrialdea eta egin klik Hurrengoa .\nDeitu Aktibazio pantailan ikusten duzun zenbakira edo abiarazi Harremanetarako laguntza zerbitzuarekin zure egoera Microsoft Answer Tech-ri telefonoz azaltzeko. Pantailan ikusten duzun Instalazio IDa eskatuko dio eta aktibatzen lagunduko dizu.\nAgenteak zure produktuaren gakoa egiaztatuko du eta, ondoren, baieztapen IDa emango du Windows 10 berriro aktibatzeko.\nIdatzi Microsoft laguntza agenteak emandako berrespen IDa zure kopia berriro aktibatzeko.\nEgin klik Aktibatu Windows botoia pantailan agertzen den moduan.\nUrratsak amaitu ondoren, Windows 10 aktibatu beharko litzateke ordenagailu berrian.\nMezu honek lagundu al du 'Windows 10 lizentzia ordenagailu berrira transferitzeko'? jakinarazi iezaguzu beheko iruzkinetan.\nhuts egin du proba tonuaren leihoak 10 erreproduzitzean\nKonponduta: AMD Radeon Software-k Windows 10, 8.1 eta 7 funtzionatzeari utzi dio\nnola blokeatu whatsapp deiak\nwindows 10 dendako 0x80070422 errorea\nnola utzi google chrome hainbeste cpu erabiltzeari


Elkartasuna, jendarte justuago baterako pilula : Oarsoaldeko Hitza\nElkartasuna, jendarte justuago baterako pilula\nAste Solidarioa egin berri du Langile Bankuak. Egoera zaurgarrienean dauden familiak protagonista bihurtuta, langileen arteko elkartasuna dute oinarri aukeratu ez, baina egokitu zaien zulotik irteteko.\nIztietako Jose Mari harategia elkartasun puntu finkoa da.\nEgoera zailena tokatu zaien horiekiko elkartasunez jardun nahi dute Langile Bankuaren atzean dabiltzanek. Argi diote tokatu egiten dela, pobretutakoen errua ez dela egoera prekarioan, pobrezian bizitzea. Duela hiru urte lanean hasi zen iniziatiba hori Errenteria-Oreretan, pobrezia egoeran bizi diren familientzat elikagaiak biltzeko. Orain urrats bat aurrera egin nahi dute eta sarea sortu, prekarietatean bizitzea egokitu zaien familia horiek protagonista bihurtuta.\nAitzol Galfarsorok azaldu duenez, duela hiru urte, beren iniziatiba martxan jartzeko unean konturatu ziren beharra zuten familiek jasotzen zuten laguntza karitatearekin lotuta zegoela, «Caritas eta elizaren bidez jasotzen dute laguntza. Guk uste dugu langileen elkartasunetik erantzun behar zaiola, eta ez karitatetik. Ez da nahikoa elikagaiak eman eta esatea ‘zein zorte txarra duzun’, ‘zein gaiztoa den sistema kapitalista’; ekiteko tresnak eman behar zaizkie, era autonomoan antola daitezen, eta zulo horretatik ateratzeko aukera izan dezaten».\nProiektua zabaldu asmoz Elkartasun Puntu Finkoak iniziatiba martxan jarri zuen Langile Bankuak duela hiru bat hilabete, «egun, herriko 20 saltoki txiki dira elkartasun puntu finkoak, eta gehiagora heldu nahi dugu, zabaldu sare hori, baita herritar gehiagorengana iritsi ere».\nBat egin duten saltokietan dirua biltzeko itsulapikoa dago, baita proiektuaren gaineko xehetasunak azaltzen dituen esku orria ere: «Bezeroek laguntzea dute, horretarako informazioa dago saltoki horietan, eta langileei ere azaltzen diegu helburua zein den haiek ere bezeroei konta diezaieten. Jasotako diruarekin, saltoki txiki horretan bertan erosketa egiten dugu, gero beharra duten herriko familien artean banatzeko».\nElikagaien bilketa egin dute aste solidarioaren barruan.\nElkar elikatzen den elkartasuna da. Saltoki txikiek proiektuan parte hartzen dute, eta gero, proiektuak saltoki horietan erosten ditu elikagaiak, «dirua bertan jaso eta bertan gastatzen da, gero erosteko». Izan ere erpin bi gutxienez ditu Langile Bankuaren iniziatiba horrek, prekarioen dauden familiekiko elkartasunez aritzea, eta saltoki txikiei arnasa ematea, «geroz eta saltoki handi gehiago daude eta gure auzoak husten, saltoki txikirik gabe gelditzen ari dira. Horrek auzoetako bizitza itzaltzen du pixkanaka». Komertzio txikiari bultzada ere izan nahi du, beraz, baita auzo bizien aldeko aldarrikapena ere, Galfarsorok nabarmendu duenez.\nIniziatiba zabaltzea dute erronka orain, eta horri begira Aste Solidarioa egin dute pasa den astean. Pasa den asteburuan, elkartasun puntu finkoak diren hainbat komertziotan elikagai bilketa egin dute Langile Bankuko kideek, «jendeari azaldu nahi diogu zertan ari garen, zein helburu ditugun, zertarako erabiltzen dugun bildutakoa, eta bide batez, ahal bada, gero eta komertzio txiki gehiago batu sare sendoa sortzeko iniziatibaren bueltan».\nOstegunean Iztietako Joxe Mari eta Loren harategietan egin zuten bilketa, arratsaldez. Ostiralean, berriz, Agustinetan egin zuten, ordutegi berean, Tienda de Willy saltokian. Larunbatean, Bokartan, eta Uriña nahiz Kepa harategietan egin zuten bilketa, kasu honetan goizez, 11:30etik 14:00etara.\nGarai batean elkartasun keinuak zeudela bizilagun eta komertzio txikien artean esan du Galfarsorok, «hori erabat galdu da gaur egun, eta berreskuratu nahi genuke. Merkatalgune handietan pentsaezina da halako zerbait, monopolioa dute, eta auzoetako bizia xurgatzen ari dira batetik, eta langileen arteko elkartasun sareak desagerrarazten, bestetik. Gure auzoetako komertzio txikia desagertzen ari dela erakutsi nahi dugu, egoera hori ere agerian jarri, hausnarketarako».\nBazkaria eta hitzaldia\nAstea ixteko, Foru plazan bazkaria egin zuten larunbatean. Galfarsorok aipatu duenez, Langile Bankuko familiak eta saltoki txikietako langileen elkargune izan nahi zuen, bereziki, bazkari horrek. Baina parte hartu nahi zuen orok izan zuen aukera. Ondoren hitzaldia izan zuten Foru plazan bertan.\nUne honetan hamabost familia ari dira Langile Bankuan. Argi dio Galfarsorok, «askoz gehiago dira egoera prekarioan, pobrezian bizi direnak Oreretan. Horien egoera bistaratu nahi dugu, estigma kendu, ez daitezela lotsatu, ez delako beren errua egoera horretan izatea. Edonori gerta dakioke, finean. Langile jatorriko familietako kide gara, eta soldatapeko lana egiten dugunez, horren menpekoa da gure egoera: egoera ekonomiko ona edo txarra izatea, lan prekarioa izatea, sistema kapitalistaren logikak markatzen du hori».\n«Langileen elkartasunetik» aparte, ez duela Langile Bankuak bestelako laguntzarik jasotzen nabarmendu du gazteak, «autogestioa da gurea, familiek beraiek antolatzen duten zer edo zer elkartasunean oinarritzen da, langileen arteko kooperazioan».\n20 saltoki inguru dira Elkartasun Puntu Finkoak egun Errenteria-Oreretan. Horietako bat da Iztieta auzoan dagoen Jose Mari harategia, eta duela hilabete pasatxo egin zuen bat iniziatibarekin. Xabier Otxotorena da bertako arduraduna: «Jendeari laguntzeko da iniziatiba, eta bertan jasotzen duten dirua, gainera, gure harategian gastatzen dute erosketak egiten beharra dutenen artean banatzeko ondoren».\nMostradore gainean dituzte itsulapikoa eta esku orriak. Jendeak galdetzen omen du, baina ez gehiegi, «uste dut agian gehiago zabaldu beharko luketela egiten ari direna, eta atzotik horretan ari dira». Gutxik galdetu, baina galdetzen duen orok egiten duela bere ekarpena dio Otxotorenak, «gutxiago edo gehiago, bakoitzak ahal duena sartzen du itsulapikoan».\nLangile Bankuaren iniziatiba begi onez ikusten du, «beharra dutenei laguntzeaz gain, komertzio txikia ere sustatu nahi dute. Guk laguntzen dugu eta beraiek gu laguntzen gaituzte”.\nGalfarsorok egin bezala, merkatalgune handiei ere erreparatu die Otxotorenak: «22 urte darama zabalik gure harategiak, eta alde izugarria sumatu dugu, okerrera. Gutxiago saltzen dugu orain». Horren atzean, merkatalgune eta saltoki handiak, eta TAOa daudela, besteak beste, dio: «Aparkatzeko ordaindu behar izateak jendea komertzio txikietara bertaratzea zailtzen du oro har, supermerkatu handietan, berriz, aparkalekua doan duzu, ondoan».\nEkarpenak jasotzeko prest\nKexu da Otxotorena: «Komertzio txikia lagundu behar dela esaten dute, baina ez dute laguntzen, gero eta saltoki handi gehiago ditugu, eta haientzat dira erraztasun guztiak eta guretzat, berriz, oztopoak denerako». Komertzioak ixtearekin auzoak itzaltzen doazen zalantzarik ez du, «ixten dena ez da berriro zabaltzen».\nElikagai bilketan eta informazioa jasotzen parte hartzera deitu ditu Galfarsorok herritarrak, baita hausnarketa egin eta garai bateko elkartasun sareak berreskuratzera ere, «langileen arteko elkartasuna delako pobreziari, besteak beste, erantzuteko tresna». Elkartasun hori adierazteko bide ugari dago, eta edozein proposamen helbide elektronikora helarazi daiteke, edo 697 41 34 85 telefono zenbakira deituta egin.


Turismo espaziala | Consumer\nHegaldi horiek komertzializatzeko interesa duten enpresen kopuruak gora egin du, nahiz eta oraindik gutxi diren. Prezioak 4.000 eta 16 milioi euro bitartekoak dira.\nZalantzarik gabe, turismoaren arloko alderdirik berriena turismo espaziala da. Espainian, Space Adventures-en eskutik iritsi da. Espazioko bidaia-enpresa nagusietako bat da Space, eta Destiniarekin lankidetza-programa bat garatu du, espazioko turismo-programa zabal bat merkaturatzeko. Programa horrek bidaia orbitalak eta grabitate-hegaldiak eskaintzen dizkio publikoari. Desabantaila nagusia da interesatuentzat garestia dela, 23.000 eurotik 346.000 eurora bitarte ordaindu behar baitute, nahiz eta sustatzaileek "arrazoizko prezioak" direla esan.\nEra berean, bidaia denbora nahikoarekin aurreikustea gomendatzen dute, normalean hiru urte lehenago. Eta bidaia horien prezio handiei aurre egiteko, hainbat epetan ordaintzeko aukera ematen dute. “Espazioko turismoa duela gutxi pentsaezina zen bidaiaren kontzeptu berria da”.“Espazioko turismoa duela gutxi pentsaezina zen bidaiaren kontzeptu berria da”Gaur, hori aldatu egin da, eta gure bezeroei bidaia-kontzeptu berri horretaz gozatzeko aukera eman nahi diegu”, esan dute turismo-talde honek proposamen berritzaile hau aurkeztu zuela Turismoaren Nazioarteko Azokan (FITUR 2007).\nMota honetako bidaietan interesatuenek aukera dute programa osatzen duen zerrenda luze baten artean aukerarik onena kontratatzeko. Dozena bat proposamen egin daitezke, besteak beste, “Espazioko Hegaldi Orbitala”, hau da, astebete Nazioarteko Espazio Estazioan pasatzea. Entrenamendu handiko hilabete batzuk izango ditu ‘Gagarin Cosmonaut Training Center’ (kosmodromo errusiar ospetsua) ospetsuan, eta ‘Soyuz-FG’ jaurtiko da, 29.000 kilometro orduko. Bere ezaugarri bereziengatik atentzioa ematen duen beste programa bat ‘Espazioko Hegaldi Suborbitala’ da. Horri esker, bidaiariek 100 kilometroko altueratik Lurraren kurbadura distiratsuaren ikuspen ikusgarria ikusi ahal izango dute, eta, aldi berean, bost minutuko grabitaterik eza etengabea izango dute.\nAstebetez, Lurraren inguruan dabilen Nazioarteko Espazio Estazioan, 16 milioi euro inguru balio du, eta sei hilabeteko entrenamendu intentsiboko programa bat, Lurraren satelitera joateko eta itzultzeko bidaia eta astebeteko ostatua eskaintzen ditu.Astebete Lurraren inguruan dabilen Nazioarteko Espazio Estazioan 16 milioi euro inguru kostatzen da, eta sei hilabeteko entrenamendu intentsiboko programa bat ere badu.Baina, zalantzarik gabe, bezero izan daitezkeenen artean eragin handiena duen produktua ‘DSE-Alpha Misio Zirkunlunarra’ da. Soiuz ontzian egiten da, astronauta errusiar batek gidatuta, eta 2008an merkaturatuko da. Espazioko proposamen berezi horren tarifa bat dator haren prezioarekin: 75 milioi euro. Baina badaude beste aukera batzuk, “eskuragarriagoak” bezeroentzat; adibidez, espazioko ertzean 100 kilometro egiten dituen hegaldia, grabitatea esperimentatzeko aukera ematen duena. Kasu horretan, 80.000 euro ordaindu behar dira, eta horrek abantaila bat du: hileko ordainketak egin daitezke kuoten bidez.\nHorrelako bidaiaren bat egin nahi duten pertsonek dagoeneko badituzte produktu horiek merkaturatzen dituzten enpresa eta agentzia espezializatuak. Space Adventures, Space Island eta Virgin Galacti Airways (VG) espazioko bidaia-agentzia berrien izenak dira. VG izan da turismo-merkatura atera den azkena. Enpresa ingelesa hainbat aukera aztertzen ari da espaziora prezio merkeagoan bidaiak eskaintzeko, eta bere asmoa berrerabil daitekeen suziria garatzea dela iragarri du, hamar lagun hamar egunez "Virgin hotelean" egon daitezen.\nBestalde, Space Island-en proiektua asmo handiagokoa da. Konpainia horrek espazio-estazio bat eta sei transbordadore berri eraikiko ditu. Bidaiariak astebeteko bidaietan eraman nahi dituzte hurrengo urtearen amaierarako, bi milioi eurotik beherako prezioan. Space Adventures enpresak, besteak beste, zero grabitateko hegaldi bat aukeratu du, ‘Experience Zero-Gravity’ izenekoa, bereziki diseinatutako karga-hegazkin batean oinarritua. Hegaldi horrek arku paraboliko bat deskribatzen du, eta grabitaterik ezaren simulazio-efektua sortzen du. 4.000 euroren truke, soinuaren abiadura bi aldiz bidaiatu daiteke, atmosferatik haratago, eta han egon 30 segundoz.4.000 euroren truke, soinuaren abiadura bi aldiz bidaiatu daiteke, atmosferatik haratago, eta han egon 30 segundoz.Zertxobait garestiagoa da bidaia suborbitala, eta hor sartzen dira espazioko orbitarako ibilbidea, astronauta-entrenamendua eta grabitaterik gabeko lau egun 8.000 euroren truke.\nEspainian, Yeti Club enpresa izan da lehena turismo espazialaren ideia sartzen, Space Adventures amerikarrarekin egindako hitzarmen baten bidez. 23 milioi euro inguru ordainduta, bidaia bat erreserba daiteke Nazioarteko Espazio Estaziora. Merkeago aterako da bidaia espaziala, 4.000 eta 22 milioi euro artean. Aireko lineak ere turismoaren segmentu horretan sartu dira, ‘bezero leialarentzako saria’ sustatzearen bidez. US Airways konpainiak hitzarmena sinatu du Space Adventuresekin. Horren bidez, bezeroek hegaldi-puntuak trukatu ahal izango dituzte espaziora egindako bidaia batengatik. Bidaiariak 250.000 milia lortu beharko ditu aurtengo maiatzetik irailera bitartean, eta datozen urteetarako aurreikusita dauden lau misio espazialetako batean sartuko da.\nIkaskuntza. Proposamen horiek ‘Espazioko pausuak’ izeneko programa egiteko aukera ere aurreikusten dute. Horrela, horietan parte hartuz gero, kredituak pilatuko dira, eta hurrengo hegaldi espazialaren preziotik deskontatuko dira. Hauek dira Destinan sina daitezkeen programen adibide batzuk:\n‘Espazioaren ertza’: 25.400 euro inguruko prezioa du. Soinuaren abiadura bi aldiz eta erdiz egiten du hegan, eta altitudeetara igotzen da, Everestekoa halako hiru, adibidez. Pakete honetan luxuzko hotel batean eta DVD pertsonalizatu batean sartzen da ostatua.\n‘Goi Mailako entrenamendua’ : 19.000 euro inguru balio du pertsona bakoitzak. Parte-hartzaileak ‘L-39’ motako aireontzi batean entrenatuko du, ‘MIG-29’ erronka nagusiari aurre egin baino lehen. Paketeak luxuzko hotel batean eta DVD pertsonalizatu batean ere hartzen du ostatu.\n‘Zero grabitatea Estatu Batuetan’: 2.900 euroko tarifa du. Estatu Batuetan prestatzen dira, astronauta profesionalek egiten duten bezala espazioan bizitzeko. Bereziki diseinatutako hegazkin batean egiten da, eta zero grabitatea esperimentatzeko aukera ematen du.\nEspazioko programen egungo eskaintza\nHauek dira gaur egun agentzia espezializatuetan kontrata daitezkeen proposamenetako batzuk:\nDSE-Alpha inguruko misioa: 80 milioi euroko prezioa du, plaza bakoitzeko gutxi gorabehera. ‘Deep Space Expeditions’ (DSE) izeneko programa osatuko duten misioetako lehenengoa da. Astronauta errusiar batek gidatutako ‘Soyuz’ ontzi indartsua erabiliko du, eta 2008. urterako aurreikusten da.\nOrbitala: Merkeago, 16 milioi euroko tarifa du. Astebete Lurraren inguruko Nazioarteko Espazio Estazioan. Pakete honetan entrenamendu intentsiboko programa bat sartzen da, sei hilabete irauten duena, Lurrerako joan-etorriko bidaia eta astebete espazioan bizitzeko.\nAzpiorbitala: Aukerarik merkeena, 80.000 euro inguru. Espazioko hegaldi suborbitalek aukera ematen diete bidaiariei Lurraren kurbadura distiratsuaren ikuskizunaz gozatzeko eta bost minutu arteko grabitaterik eza esperimentatzeko espazioaren ertza gaindituko duen bidaia azkar batean.\nVirginek ere horrelako bidaien aldeko apustua egin du 2008tik aurrera\nLehenik, kostu txikiko hegaldiak izan ziren, eta, orain, espazioko bidaietan jarri da arreta. Virginek, Richard Branson britainiar aberats aberatsaren enpresak, erabaki du espazioko turismoaren alde egitea bere enpresa-taldearen hedatze-prozesuaren barruan, eta horretarako konpainia berri bat jarri du martxan: Virgin Galactic, espazioko bidaiak egiten espezializatua eta bezeroen eskaerei erantzuteko prest egongo dena 2008tik aurrera. Horretarako, Virginen enpresa filiala akordio batera iritsi da NASArekin, espaziora hegaldiak jaurtitzen laguntzeko. Hala, Britainia Handiko konpainiak gutxienez bost espazio-ontzi eta bi ontzi ume-hazle erabiliko ditu. Sei bidaiari eta bi pilotu 140 kilometro inguruko altueran hegaldi suborbital batean garraiatzeko diseinatuta daude nabeak.\nBaina une hori iritsi baino lehen, Virgin Galactic-ek ehun proba-hegaldi egiteko asmoa du, 200 bidaiari espaziora eramanez. Bransonekoa da bidaia espazialaren aldeko apustua egin duen enpresetako bat. Egoitza Vienan duen Space Adventuresekin batera, Nazioarteko Espazio Estaziora bidali ditu zenbait bidaiari 'Soyuz' kohete errusiarrean. Dagoeneko martxan dagoen konpainia britainiarraren web orrian, hegaldi horiekin lotutako baldintzak, nabe bakoitzaren ezaugarriak eta bidaia horiek egiteko daten aurreikuspena kontsulta ditzakete bezeroek.\nBidaia espaziala kontratatu aurretik kontuan hartu beharreko alderdiak:\nErreserba askoz lehenago egin behar da, normalean hiru urte lehenago.\nEnpresa gehienek azken prezioa epeka ordaintzeko aukera ematen dute.\nBidaia egiteko nolabaiteko prestakuntza behar denez, enpresek ikasteko ikastaroak eskaintzen dituzte.\nGero eta eskaintza gehiago dago merkatuan; beraz, alderatu egin behar dira, eta gure beharretara hobekien egokitzen dena aukeratu.\nKontsultatu enpresen web orrietan bidaia bakoitzaren baldintzei eta ezaugarriei buruzko informazioa.\nbidaia espazial espazio euro turismoa


Itsaso ardo kolorea, Leonardo Sciascia\nItsaso ardo kolorea\nCrowley kasuaz apokrifoak\nGure gauzazko westerna\n—Arabieratik datorrela uste al duzu zuk?\n—Ziurrenera, adiskidea, ziurrenera... Baina hitzei dagokienez, zientziak ez du ezer segururik: nondik datozen, zein bide egin duten, aldatu dituzten esanahiak: infernuko nahasmendua... Eta gainera, hitz hau, edozein lelokeria esan daitekeen horietakoa da; jakituria handiko lelokeriak, bakoitzak bere logika dutenak... Gauza da denek, hitzaren jatorria zein den begiratu baino lehen, erabiltzen denean duen esanahia nahi dutela jakin: eta hortxe hasten dira istiluak; zeren hitzak animo egoera bat adierazten duela uste duena bide batetik abiatzen baita, kanpoko egoera bat adierazi nahi duela uste duenak berriz beste bati ekiten dio... begira Petrocchik, hitza bi eferekin idazten du, italieraren gisara: «Ez legeari ez moralari errespeturik gabe, elkarren interesetan elkarri laguntza ematen dioten maila eta era guztietako pertsonen biltzarra»; eta, zalantza askorekin baina, antzinako frantseseko mafler hitzarekin zerikusia duela dio, eta hortik maflé eta maflu: jan, irentsi.\n—Ez zait gustatzen.\n—Ok eginarazten du... Jan, irentsi: Zelako pentsaera!... Pentsaera kontua baita: Horrelako zerikusirik ez litzaioke burura etorri ere egingo Pitré bezalako gizon bati: haizetik bizi zela zirudien zahartxo hura, txoritxoa bezain arina. Gogoan dut oraindik, nire auzoan bizi zen: Lehenengo Mundu Gerrakoan hil zen... Entzun zer idazten duen Pitrék: «Mafia ez da ez sekta ez elkartea, ez du araudirik ez estatuturik. Mafiosoa ez da lapurra ez gaizkilea; eta hitzari suertatu zaion adur berrian, mafiosotasuna lapurrari eta gaizkileari egotzi baldin bazaio, betiere jakintsua ez den publikoak hitzaren balioaz arrazoitzeko astirik izan ez duelako izan da, eta jakiten arduratu ez delako nola lapurraren eta gaizkilearen sentitzeko moduarentzat mafiosoa gizon ausart eta korajetsua besterik ez den, sudurrean eulirik sekula jartzen ez zaiona, eta zentzu horretan mafioso izatea beharrezko gauza da, are nahitaezkoa ere bai. Mafia bakoitzaren izaeraren kontzientzia da, interes eta ideia kontratasun eta enfretamendu guztietarako epaile bakarra den bakoitzaren indarraren kontzeptu gehiegizkoa: horra nondik, bada, inoren galaitasunarekiko, edo are okerrago, nagusitasunarekiko, jasan ezina. Mafiosoak begirunea izan diezaioten nahi du, eta ia beti izaten du berak ere begirunea. Irain egiten badiote, ez da legetara joaten, justiziara, baina badaki ordainak ematen bere kabuz, horretarako indarrik ez duenean, bere sentimen bera duten beste batzaren medioz.»\n—Aingeruek bezalaxe idazten du.\n—Aingeruek bezalaxe, bai, baina esaten ditu berak ere lelokeria batzuk...\n—Bai? Niri egia eta justua iruditu zait, Ebanjelioa bera bezala.\n—Ebanjelioa irakurtzen al duk hik?\n—Esateko modu bat zen... Baina inoiz entzun izan dut irakurtzen.\n—Ba al dakik zer dioen Ebanjelioak? «Masaileko bat ematen dizunari, erakutsi beste masaila»: Ba al duk animorik beste horrenbeste egiteko?\n—Niri masailekoa ematen didanari, tiro bat ematen zioat ahoan bertan.\n—Beno... Ebanjelioan ere badituk lelokeriak, beraz... baina goazak berriro Pitrérengana.\n—Konturatzen nauk, konturatzen nauk non egiten duen hanka sartzea: lehendabizi esaten dik mafia ez dela elkarte bat, eta gero batek eman ditzakeela ordainak inoren medioz ere: elkartea badago beraz.\n—Bizkorra haiz, baina hitz egiten ikasi behar duk: gizon handi batez hitz egitean, gure lurreko ohorea den batez hitz egitean, ez duk esan behar «konturatzen nauk non egiten duen hanka sartzea.»\n—Esateko modu bat da.\n—Ez dituk erabili behar esteko modu horiek, esaerak, parabolak: gauzak modurik lehor eta zuzenenean esan behar dituk, edukazioz, kontuz.\n—Kristo, baina eskolarik izan al dut, ba, nik? Nik unibertsitatea ardi artean egin nian.\n—Bai, eta bota ezak «kristo» bat batzordearen aurrean...\n—Baina seguru al da batzordeak deitu behar didala?\n—Seguru, heriotza seguru den adina: hirekin denbora galtzen arituko nindukek, ala, ni, seguru ez balitz? Deituko dik.\n—Izerdi hotzak irteten zidak, pentsatu hutsarekin.\n—Zenbat aldiz deitu diate karabineroek, zenbat aldiz joan behar izan duk instrukzioko juezaren aurrera?\n—Pasatako ura, dagoeneko: hamar urte pasa dituk inork traba egiten ez didala... hau, gainera, gauza berria duk... Batzordea, alegia: nork daki zein arau dituen, nork daki zer galdetzen duen... Karabineroak, epaileak gauza jakin batez galdetzen diate, pertsona jakin batez: ea gertakarian bertan nintzen, ea harremanik dudan urliarekin edo berendiarekin; eta non nengoen halako gau hartan, halako orduan... Eta erantzunak aurretik prestatzen dituk; zer galdetu, erantzuna prest daukak... Batzordeak, ordea, nik dakidalarik behintzat, edozer gauza galde zezakek: eta burua azkar eduki behar dik, nerbioak lasai...\n—Sekula eragin al diat nik hutsik, pauso hutsen bat, tontakeriarik?\n—Ez hadi, bada, arduratu... Nik, jakin ezak, batzordeak dei nazan eskatu behar diat. —Zuk?\n—Bai, adiskidea, neuk: nik ere badut zer esana pixka bat.\n—Nahasmendurako zer esana, noski... Eta egon haiteke seguru momentu baterako ez dela ezer ulertuko: historia dela, filologia dela, eta eskutitz anonimoak direla, ez duk ezer ulertuko, ezer ez... Asmatzen al duk zenbat eskutitz anonimo jaso behar dituen batzordeak? 1943an, amerikanoek sindiko egin nindutenean milaka bat jaso nian nik: herri oso bat gertatzen huen Obrako espioiez betea, eskutitz anonimoen arabera; baita Panebianco diputatua bera ere, Mussolini erori arte espetxean egona. Eta eskutitz berberak jasotzen zizkiaten amerikarrek: hasieran egiazkotzat hartzen zizkiaten, norbait atxilotu ziaten, eta Oranera eraman ziaten. Gero eskutitzak uholdean iritsi hituen: eta orduan haiek ere ulertu egin ziaten... Pentsa zer gertatuko den orain... Lurralde honetan, adiskidea, aurpegi berean, hirean edo nirean, begi batek gorroto ziok besteari... Ikusiko duk...\n—Hori egia duk, bai.\n—Goazen, beraz, berriro gure gaira... Fanfanik dioenez...\n—Eta Fanfaniz hasten zara orain hitz egiten?\n—Amintore ez, babalorea. Prieto Fanfani esaten diat nik, italierazko hiztegi baten egilea, han maffia hitza, bi eferekin «Elkarte sekretua, Sizilian» esanahiarekin ematen duena, arabierazko maehfil hitzetik datorrela, eta bilera edo biltoki esan nahi duena. Irizpide berekoak dira Zanbaldi eta Rigutini; eta denak, Palazzi bereganaino... Eta Palazziren definizioa irakurri nahi diat, ederra duk eta; lehenengo zatia Petrocchirenetik kopiatua da, eta ondoren esaten du «mafiak ez duela beti kaltea helburu, baina erabiltzen dituen medioak legez kanpokoak direla beti; garai batean zabaldua zegoen Sizilian». Barregarria, barregarria benetan.\n—Niri gustatzen zait; mafiak ez duela beti kaltea helburu esaten duenean, gustatzen zait... Gizona da hori, benetan.\n—Ez da gizona delako, beste gizon batzuekin fidatu delako baizik... baina barregarria zerau duk: «garai batean zabaldua zegoela Sizilian.»\n—Guk ere esaten diagu, mafiarik ez dagoela jada... Behin ministroak ere esan zian...\n—Guk eta ministroak ez diagu hiztegirik egiten... Eta pentsa hori 1948an inprimatu zela... Hura garaia! Martino erregeren garaian, agian... Eta goazen siziliarretara, azterlari siziliarretara: hitza dakarren lehendabiziko hiztegi siziliarra Trainarena da, 1868koa; eta berritzat ematen du, toskanozko smàferi-tik edo etorri litekeela, borrero esan nahi duenetik alegia...\n—...edo, eta hau gutxiago gustatuko zaik, esaten duenez, Toskanan maffia hitzak, miseria esan nahi omen du «eta miseria da benetan indar hutsagatik nork bere burua gizon handitzat edukitzea, alderantziaz delako, zakartasun handia erakusten baitu, animalia galanta dela halakoa, alegia.» Gustatzen al zaik?\n—Nazka ematen zidak.\n—Baina ondoren gehitzen du: «Norbere buruarekiko segurtasun handia, itxurako ausardia: bulartsua.» —Hasi duk arrazoia izaten.\n—Nolanahi ere, etimologiatan asko ez luzatzeko e-ti-mo-lo-gi-an, hitzaren jatorrian, alegia, Grabiele Maria de Alepo, misiolari kaputxinoa eta arabiera irakaslea zenari atxikiko gatzaizkio, honela bukatzen baitu bere analisi jakintsua: «Hemen goian aipatutako hitzen esanahiari bagagozkio, mafia hitzak honako esanahiok izan bide ditu jatorrian: ahaldunen gehiegikerien kontrako babesa, ezein lege sozialekiko askatasuna, kalte ororen ordaina, indarra, gorputzaren sendotasuna, lasaitasuna, ongilearekiko esker ona, alde batetik, eta bestetik, gauza guztien zatirik onena eta gozagarriena, Pitrék esaten duen guztiarekin ezin hobeto egokitzen dena, alegia.» Aita Grabielek proposatzen dituen arabierazko hitzak honako hauek dira: mahafat, defenditu esan nahi duena; hofuat, edozein gauzaren zatirik onena; mohafi, laguna, esker oneko laguna... Hori errazteko, ez burua nahasteko...\n—Bazekik dotrina, kaputxino horrek!\n—Badaki, bai, baina ez nau konbentzitzen. Gehiago konbentzitzen nau Fanfanik, gure artean esateko.\n—Fanfani? Gureetako al duk, bada, orain?\n—Adi egon behar duk, adiskidea, adi egon behar duzu... Fanfani esan dut, eta esplikatu diat ez duela zerikusirik politikariarekin... Beraz, ez dituk adi entzuten ni esplikatzen ari natzaian gauzak.\n—Arazoa da, garbi hitz egiteko, hitz egiten ari garen gauza hauetan denbora galtzen ari garela, nire ustez. Kristo! Zer egin behar dut nik hitzen zientzia honekin! Nire zientzia, munduko zientzia guztia, nire karteran eta bi kanoiko eskupetan zeuzkaat nik.\n—Ba, orduan, Trainak du arrazoia: handi ustea duk, animalia galanta haizelako, ez bestegatik... Niri bost axola, ni behintzat ez nauk zaparrada horrek harrapatuko: hortxe utziko zaituztet, zakurren janari, utziko zaituztet... Hik eta hire iritziko guztiek, karteraren zientzia duzue, bi kanoiko eskopetarena eta dinamitaz kargatutako autoena... Noski, orain izan ere zuen zientzia dinamitaz eta trilitaz aberastu baitzaizue: eta hona zer ondorio bikaina... utz itzazue gauza horiek Tiroleko alemanentzat: jende fanatikoa, jende eroa; faszistak...\n—Funtzionatu egiten zuen, ordea, dinamitak, funtzionatzen zuen: zeu ere, hasieran...\n—Jarri ditzagun gauzak beren tokian: hasieran, hik dioan bezala, nik ez baitakit ondo noiz izan zen hasiera hori, esan zenidaten «lupararen historia honek amaitu egin behar du, denek hitz egiten dute orain luparaz, lupararen lurra bihurtu da hau, irudi itsusia egiten dugu kanporako: badaude modu hobeak, bizkorragoak, seguruagoak; eta kolpea huts egin behar ez denean, hobe da haiek erabiltzea... eta badugu mutil bat, lehergailu kontutan egiaz aitajainkoa dena...» Eta utzi egin nizuen nahi zenutena egiten, zuek eta zuen aitajainko horrek; autoa lehergailua itzali gabe lagatzen duen aitajainkoa... Aitajainkoa, bai!\n—Zuk badakizu gauzak nola gertatu ziren: izu une bat, distrakzioa...\n—Distrakzioa! Munduaren bukaera segituko zion distrakzioa, haren ostikada mundu guztian entzun zen distrakzioa: ikusten dituzun ondorio guztiekin.\nTelefonoz deitu erazi nien, ordea: ez ukitu autorik, infernua izango dela eta.\n—Haiek, berriz, ukitu... Eta benetan espero al zenuen, bada, ez zutela ukituko? Zergatik, ba? Telefono dei anonimo batengatik? Broma bat ere izan zitekeen. —Lastima da, baina egindakoa eginda dago...\n—Lastima diet soldaduei, haiek zerikusirik ez zuten eta.\n—Inork ez zuen zer ikusirik, hil zirenetatik. Eta gero, ederrena, nik hiletetan parte hartu behar.\n—Ez da lehenengo aldia.\n—Bromazale bihurtu haiz orain, ikusten denez.\n—Bromazale ni? Zurekin? Horrelakorik ez nuke inola ere egingo.\n—Ederki... Utzi ditzagun, beraz, terroristen medio horiek: gu ez gara anarkistak, ordena zaleak gara gu... Eta konpontzeko ditugun kontuak, gaurtik aurrera lehengo erara konponduko ditugu.\n—Ba mutilak zaletzen hasiak ziren...\n—Noski efektua handia zela, ezin ukatuko dut... baina ezin gaitezke bide horretan jarri... Ala geuk ere bonba atomikoa edukitzeko lanean hasi behar genukeela uste duzu?... Kontu handi da behar duguna; zentzua, ikastea, tratatzen jakin... Gure arazoa, oraingoz, ikerketa batzordearena da: egin diezaiogun aurre lasaitasunez... Beraz: Pitrék dioenez, mafia hitza, jatorria edozein duelarik ere, lehendabizikoz 1868 erregistratzen bada ere... Zein hiztegik dakar lehendabiziko aldiz?\n—Oso ongi... lehendabiziko aldiz 1868an erregistratzen bada ere, bazegoen Garibaldi iritsi baino lehenago. Eta gauza bazegoela, elkartea, alegia, ongi frogatzen du (gehitzen dut nik) Vicariako mafiosoak, presondegian itxita zeuden mafioso haiek, 1860n libre zeuden lagunei bidaltzeko dei bat egin izanak, aholku emanez, hain zuzen, ondo portatzeko, ez egiteko Borbondarrek munduaren aurrean, propagandarako gaur esaten den bezala, garibalditarren iraultzari egotzi lekizkiokeen lapurretarik, ebaskuntzarik eta hilketarik...\n—Horrelakorik ez nekien.\n—Horrenbeste gauza daude ez dakizkizunak eta jakitea gauza ona direnak... Kultura, adiskidea, gauza handia eta ederra da...


Zaporra Memorialeko finalaurdenak, erabakita - Zarautz - Zarauzkohitza.eus\nZaporra Memorialeko finalaurdenak, erabakita\nZarauzko Hitza 2019-07-31 16:29\nIazko Zaporra Memorialeko une bat. (Aritz Mutiozabal)\nEtxezarreta eta Labaka eta Jauregi eta Arzelus izan ziren atzoko kanporaketan garaile. Hala, erabakita geratu dira finalaurdenak jokatuko dituzten zortzi bikoteak.\nPasa den astelehenean hasi zen Zaporra Memoriala Frontoi Txikin. Eskuzko pilotako binakako partidak jokatu zituzten astelehenean eta asteartean, denera, zortzi bikotek. Behin kanporaketak amaituta, erabakita geratu dira finalerdiak.\nLehen finalerdia bihar izango da, osteguna, 18:00etatik aurrera Frontoi Txikin. Bertan, Muruak eta Etxanizek Huizi eta Muguruzaren aurka neurtuko dituzte indarrak, eta Atxotegik eta Balerdik Ojuel eta Esnaolaren aurka. Bi partida horietako irabazleak zuzenean igaroko dira abuztuaren 8an izango diren finalerdietara.\nBigarren finalaurdena abuztuaren 6an, asteartea, jokatuko dute. Kasu horretan, Etxezarretak eta Labakak Eskudero eta Urruzola izango dituzte aurkari, eta Jauregik eta Arzelusek Maiz eta Esnaola. Bi partida horietako irabazleak ere finalerdietara sailkatuko dira.\nAzkenik, abuztuaren 13an izango da finala. Partida guztiak 18:00etan hasiko dira Frontoi Txikin, baina eguraldi txarra egingo balu, Zinema pilotalekuan izango lirateke partidak, 5eko marraren barruan.


Baritosi bario hautsak edo bario sulfatoaren hautsak eragindako pneumokoniosi mota da. Ez da eritasun larria, baina ondoeza, konjuntibitisa eta estomatitisa izaten ditu ezaugarri, besteak beste. X izpien bidez gaixoen bularretan itzal opakuak ikus ditzakete. Hala ere, barioekiko esposizioa gutxitzean desagertzen dira.\nBaritosi bario hautsak edo bario sulfatoaren hautsak eragindako pneumokoniosi mota da. Ez da eritasun larria, baina ondoeza, konjuntibitisa eta estomatitisa izaten ditu ezaugarri, besteak beste. X izpien bidez gaixoen bularretan itzal opakuak ikus ditzakete. Hala ere, barioekiko esposizioa gutxitzean desagertzen dira. (eu)


Joseba Epelde 2017 mar 31 Azkoitia\nNeure buruari ariketatxo bat proposatu nion. Ikerketa esatea gehiegitxo litzateke, nahiz eta gaur egun hamar urteko umeek egindakoari ere hala esaten zaion zenbait testuingurutan. Kontua da, nire a...\nYolanda Larrañaga Arrieta 2017 mar 30 Azkoitia\nHarrika euskal paradisuari\nIñigo Aranbarri 2017 mar 27 Azkoitia\nProtesta egin zuen munduaren bestaldeak 1957ko azaroan sovietarrek txakur bat bidali zutenean espaziora. Munduaren bestalde guztiek zekiten Laika ez zela bizirik itzuliko. Horra...\nXabier Euzkitze 2017 mar 27 Azkoitia\nXabier Euzkitze 2017 mar 20 Azkoitia\nIñigo Aranbarri 2017 mar 20 Azkoitia\nBerkeleyko jatetxe batean kontatu zigun Keiko Hiramotok istorioa, badira urte batzuk. Gerra garaian, ume zela, tropak etxera heldu, familia batu eta nola atera zituzten Kaliforniatik Arizonako kont...\nGarazi Arakistain 2017 mar 17 Azkoitia\nKepa Alberdi 2017 mar 16 Azkoitia\nEkaitz Etxezarreta 2017 mar 15 Azkoitia\nHalakoxea da, bai, historia: madarikatua, gizakia gizaki izatera iristeko gertatutakoa. Gerra, sufrimendua, miseria, goseteak, izurriteak… Guztia berdinen arteko zapalkuntzan oinarritua. Kap...\nHesteak bota beharrean\nIñigo Aranbarri 2017 mar 13 Azkoitia\nJendartea bezain bertikala da umorea. Tira, zorroztea komeni den paola atera zait. Umore hegemonikoa zehaztu behar nuke; umore erraza dela bertikala, segurua duena algara kolektiboa eta tripa-leher...\nXabier Euzkitze 2017 mar 13 Azkoitia\nIñigo Aranbarri 2017 mar 06 Azkoitia\nMemoria, zentellalakoa, Migel Gallastegi eibartar pilotariarena. Mende beteko bizialdirako urtebete baino falta ez duela, ikaragarria da erakusten duen gogamena. Tip eta tap aletzen ditu atzokoak b...\nXabier Euzkitze 2017 mar 06 Azkoitia\nXabier Euzkitze 2017 ots 27 Azkoitia\nIñigo Aranbarri 2017 ots 27 Azkoitia\nUrtero jasotzen dut otsailaren 24an Galiziatik. Argazkian ez zaio emakumeari opa didaten zoriontasunaren izpirik nabaritzen: «Feliz día de Rosalía». Eta horra non ageri za...\nXabier Euzkitze 2017 ots 20 Azkoitia\nTxikiak diren artean\nIñigo Aranbarri 2017 ots 20 Azkoitia\nAspaldian entzun gabeko txiste batek hartu dit gogoa asteon: bazen behin goiko mendietatik beheko larreetara jaitsita zebilen artzain bat. Ardi jendea begiratzen zegoen batean, loak hartu zuen. Itz...\nEliza, Azkoitiko herriari iruzur egiten ari da\nKepa Alberdi 2017 ots 15 Azkoitia 3\nXabier Etxaniz Ulazia 2017 ots 15 Azkoitia\nOlentzero maitea: Badakit agian gehiegi aurreratu naizela. Ez dela ohikoa urte hasieran zuri eskutitz bat idaztea. Are gutxiago duela egun batzuk gure etxetik pasatu eta opari pila zapata gainean ...\nIñigo Aranbarri 2017 ots 13 Azkoitia\nEz da izango gaur egun Donald Trump baino pailazo homologatuagorik. Sartzen zaren tokian sartzen zarela, eta telebistan ez bada berripaperen batean han ageri bada bera, beti dago baten bat presiden...